sagorsarker/bangla-wikipedia huggingface dataset:
শফিউল আলম প্রধান

শফিউল আলম প্রধান স্বাধীনতা-পূর্ব যুগের একজন ছাত্রনেতা এবং একজন বাংলাদেশী রাজনীতিবিদ। তিনি বাংলাদেশ ছাত্রলীগের সাধারণ সম্পাদক, জাতীয় গণতান্ত্রিক পার্টির (জাগপা) প্রতিষ্ঠাতা সভাপতি ও ২০ দলীয় জোটের অন্যতম শীর্ষ নেতা ছিলেন।
শফিউল আলম প্রধান ১ জানুয়ারি ১৯৪৯ সালে পাকিস্তান অধিরাজ্যের পূর্ববঙ্গের দিনাজপুর জেলার ঠাকুরগাঁও মহকুমার তোকরাভাষা গ্রামে জন্মগ্রহণ করেন। তার বাবা গমির উদ্দিন প্রধান একজন রাজনীতিবিদ ছিলেন। শফিউল ঢাকার সিদ্ধেশ্বরী উচ্চ বিদ্যালয়ে ম্যাট্রিক পর্যন্ত লেখাপড়া করেন।
সিদ্ধেশ্বরী উচ্চ বিদ্যালয়ে লেখাপড়ার পর তিনি শেখ বোরহানুদ্দীন কলেজ ভর্তি হন এবং সেখানে তিনি ছাত্ররাজনীতি শুরু করেন। সেখানে তিনি ছাত্র সংসদ নির্বাচনে সাধারণ সম্পাদক হিসেবে নির্বাচিত হন। এরপর তিনি ঢাকা বিশ্ববিদ্যালয়ে (ঢাবি) সমাজবিজ্ঞান বিভাগে ভর্তি হন এবং সেখানে সলিমুল্লাহ মুসলিম হলের ভিপি নির্বাচিত হয়েছিলেন। স্নাতক অধ্যয়নকালে তিনি পূর্ব পাকিস্তান ছাত্রলীগে যোগ দেন। তিনি ঊনসত্তরের গণঅভ্যুত্থানে সক্রিয়কর্মী হিসেবে অংশগ্রহণ করেন এবং ১৯৭১ সালে বাংলাদেশের স্বাধীনতা যুদ্ধে যোগ দেন। বাংলাদেশের স্বাধীনতার পর তিনি পূর্ব পাকিস্তান ছাত্রলীগের উত্তরসূরি বাংলাদেশ ছাত্রলীগের কেন্দ্রীয় সাধারণ সম্পাদক নির্বাচিত হন। ৩০ মার্চ ১৯৭৪ সালে তিনি ও বাংলাদেশ ছাত্রলীগের উপসভাপতি ইসমত কাদের গামা দুর্নীতিবাজদের নামের একটি তালিকা ঢাকার বায়তুল মোকাররমের দক্ষিণ গেটে অনুষ্ঠিত প্রকাশ্য জনসভায় প্রকাশ করে তাদের বিরুদ্ধে ব্যবস্থা নেওয়ার জন্য সরকারের নিকট দাবি করে এবং সরকার তাদের বিরুদ্ধে ব্যবস্থা নিতে ব্যর্থ হলে ছাত্রনেতারা ২৯ এপ্রিলে পল্টন ময়দানে আয়োজিত গণবৈঠকে ভবিষ্যৎ কর্মপরিকল্পনা নির্ধারণ করবে বলে জানানো হয়েছিল। কিন্তু তার আগেই ৭ এপ্রিল ১৯৭৪ সালে ঢাবিতে সাত খুনের ঘটনায় শফিউল আলম প্রধানকে অভিযুক্ত করে সাধারণ সম্পাদকের পদ থেকে বরখাস্ত করার পাশাপাশি গ্রেফতার করা হয় এবং তাকে দোষী সাব্যস্ত করে সাজা দেওয়া হয়েছিল। তবে ১৯৭৭ সালে জিয়াউর রহমান রাষ্ট্রপতি হিসেবে ক্ষমতায় আসার পর তিনি মুক্তি পেয়ে যান। তারপর ৬ এপ্রিল ১৯৮০ সালে তিনি জাতীয় গণতান্ত্রিক পার্টি (জাগপা) গড়ে তুলেন এবং পরবর্তীতে বিভিন্ন জাতীয় ও রাজনৈতিক ইস্যুতে তিনি আন্দোলনের মাধ্যমে সরব ছিলেন। সর্বশেষ ২০০৮ সালে জাতীয় সংসদ নির্বাচনে তিনি দিনাজপুর-৩ আসনে প্রার্থী হিসেবে অংশগ্রহণ করেছিলেন।
শফিউল আলম প্রধানের স্ত্রী রেহানা প্রধান শিক্ষাজীবনে বাংলাদেশ ছাত্রলীগের কেন্দ্রীয় কমিটির সদস্য এবং পরবর্তীতে লালমাটিয়া মহিলা কলেজের সমাজবিজ্ঞান বিভাগে অধ্যাপনা করেছেন। এছাড়া তিনি জাগপার দ্বিতীয় সভাপতি হিসেবে দায়িত্ব পালন করেছেন। তিনি ২০১৮ সালে মৃত্যুবরণ করেন। তার কন্যা তাসমিয়া প্রধান জাগপার বর্তমান তথা তৃতীয় সভাপতি ও একজন ব্যারিস্টার এবং তার পুত্র আল রাশেদ প্রধান দলটির বর্তমান সহ-সভাপতি ও পেশায় প্রকৌশলী।
শফিউল আলম প্রধান ২১ মে ২০১৭ সালে ঢাকার আসাদ গেট এলাকায় অবস্থিত বাসভবনে হৃদরোগে আক্রান্ত হয়ে মৃত্যুবরণ করেন। মৃত্যুর পরের দিন তাকে ঢাকার বনানী কবরস্থানে বাবার কবরের পাশে দাফন করা হয়।
জাতীয় সড়ক ১৯ (ভারত)

জাতীয় সড়ক ১৯ (এনএইচ ১৯) ভারতের একটি জাতীয় মহাসড়ক। প্রায়শই এই মহাসড়ক কলকাতা-দিল্লি রোড নামে পরিচিত, এটি ভারতের সবচেয়ে ব্যস্ততম জাতীয় মহাসড়কগুলির মধ্যে একটি। জাতীয় মহাসড়ক ১৯ আগ্রাকে কলকাতার সঙ্গে সংযুক্ত করেছে এবং মহাসড়কটি ভারতের চারটি রাজ্য উত্তরপ্রদেশ, বিহার, ঝাড়খণ্ড ও পশ্চিমবঙ্গকে সংযুক্ত করে।
এটি ২০১০ সালে ভারতের জাতীয় মহাসড়ক কর্তৃপক্ষ জাতীয় মহাসড়কগুলিকে পুনর্নির্মাণের পূর্বে "এনএইচ ২" নামে পরিচিত ছিল।
মহাসড়কটির দৈর্ঘ্য ১,৪৩৫ কিলোমিটার (৮৯২ মাইল) এবং দিল্লি, উত্তর প্রদেশ, বিহার, ঝাড়খণ্ড এবং পশ্চিমবঙ্গের মধ্য দিয়ে বিস্তৃত। এটি ভারতে এনএইচ ১ এবং এনএইচ ৯১ সহ ঐতিহাসিক গ্র্যান্ড ট্রাঙ্ক রোডের একটি বড় অংশ গঠন করে।
প্রতিটি রাজ্যে মহাসড়কের দৈর্ঘ্য:
উত্তর ভারতে ভারতীয় অঙ্গরাজ্য উত্তর প্রদেশের আগ্রা শহরে জাতীয় সড়ক ৪৪ থেকে জাতীয় সড়ক ১৯ শুরু হয়। এর পরে সড়কটি জহর সেতু দ্বারা যমুনা নদী অতিক্রম করে। নদী অতিক্রম করে সড়কটি উত্তর দিকে বাক নিয়ে এবং কারওয়ান নদী অতিক্রম করে যমুনা এক্সপ্রেসওয়ে ইন্টারচেঞ্জ পর্যন্ত অগ্রসর হয়। যমুনা এক্সপ্রেসওয়ে ইন্টারচেঞ্জ থেকে সড়কটি অগ্রসর হয়ে তুণ্ডলার কাছে ৩১ নং রাজ্য সড়কের সঙ্গে ইন্টারচেঞ্জ গঠন করে। সড়কটি ইন্টারচেঞ্জ থেকে ফিরোজাবাদ হয়ে শিকোরাবাদ শহরে পৌঁছায়। শিকোরাবাদ শহরে এনএইচ ১৯ এর সঙ্গে ৪৮ নং রাজ্য সড়ক যুক্ত হয়।
পশ্চিমবঙ্গের আসানসোল শহরের কাছে ঝাড়খণ্ড-পশ্চিমবঙ্গ সীমান্তে বরাকর নদী অতিক্রম করে পশ্চিমবঙ্গে প্রবেশ করে। রাজ্য সীমান্ত থেকে সড়কটি পথ অতিক্রম করে আসানসোল শহরের পূর্ব দিকে আসানসোল শহরগামী জিটি রোডের সংযোগ স্থলে পোঁছায়। এই ২৩ কিলোমিটারের মধ্যে প্রথমে সড়কটি একটি উড়ালসেতু দ্বারা হাওড়া-দিল্লি প্রধান রেলপথকে অতিক্রম করে এবং এর পরে নুনিয়া নদী অতিক্রম করে। আসানসোলে জিটি রোডের সংযোগ স্থল থেকে সড়কটি রানিগঞ্জ হয়ে মোট পথ অতিক্রম করে দুর্গাপুর শহর পর্যন্ত অগ্রসর হয়। রানিগঞ্জে সড়কটি জাতীয় সড়ক ১৪ এর সঙ্গে সংযোগ গঠন করেছে। দুর্গাপুর থেকে সড়কটি পানাগড় ও বর্ধমান হয়ে কলকাতার কাছে ডানকুনি পর্যন্ত অগ্রসর হয়। ডানকুনিতে সড়কটি জাতীয় সড়ক ১৬ এর সঙ্গে মিলিত হয়ে সমাপ্ত হয়। দুর্গাপুর থেকে ডানকুনি পর্যন্ত সড়কটি মোট পথ অতিক্রম করে। সড়কটি পানাগড় শহরের যানজট থেকে মুক্ত থাকতে “পানাগড় বাইপাস” দ্বারা পানাগড় শহরকে অতিক্রম করে। ২০১৪ সালের ফেব্রুয়ারি মাস থেকে বর্ধমান জেলার পানাগড়কে যানজট মুক্ত করতে শুরু হয় বাইপাস নির্মাণের কাজ৷ ১০ ডিসেম্বর ২০১৬ সালে উদ্বোধন হয় পানাগড় বাইপাস৷ ১৫ কিলোমিটার লম্বা এই রাস্তা নির্মাণ করতে খরচ হয়েছে প্রায় ৭০০ কোটি টাকা৷ পানাগড় বিমানবন্দরের পূর্ব প্রান্তে শুরু হয় এবং পানাগড় শহরের পূর্ব দিকে শেষ হয়। সড়কটির পালশিট থেকে ডানকুনি পর্যন্ত অংশটি দুর্গাপুর এক্সপ্রেসওয়ে হিসাবে পরিচিত এবং এই অংশটি ৬৫ কিলোমিটার দীর্ঘ।
খড়গপুর বিধানসভা কেন্দ্র

খড়গপুর (বিধানসভা কেন্দ্র) (পূর্বে খড়গপুর গ্রামীণ/খড়গপুর স্থানীয় নামে পরিচিত ছিল) ভারতের পশ্চিমবঙ্গ রাজ্যের পশ্চিম মেদিনীপুর জেলার একটি বিধানসভা কেন্দ্র।
ভারতের সীমানা পুনর্নির্ধারণ কমিশনের নির্দেশিকা অনুসারে, ২২৮ নং খড়গপুর বিধানসভা কেন্দ্রটি খড়গপুর-১ সমষ্টি উন্নয়ন ব্লক এবং বানপুরা, পাঁচখুরি-১, পাঁচখুরি-২, পাঠড়া ও শিরোমোনি গ্রাম পঞ্চায়েত গুলি মেদিনীপুর সদর সমষ্টি উন্নয়ন ব্লক এর অন্তর্গত। 
খড়গপুর বিধানসভা কেন্দ্রটি ৩৪ নং মেদিনীপুর লোকসভা কেন্দ্রের অন্তর্গত। 
সিপিআই (এম) এর শেখ নজরুল হক খড়গপুর গ্রামীণ বিধানসভা কেন্দ্র থেকে পাঁচ বার (১৯৮৭ থেকে ২০০৬) সাল পর্যন্ত জয়ী হন। ২০০৬ এবং ২০০১ সালে তৃণমূল কংগ্রেসের অজিত মাইতিকে পরাজিত করেন, ১৯৯৬ সালে কংগ্রেসের রঞ্জিত বসুকে, ১৯৯১ সালে কংগ্রেসের নির্মল ঘোষকে এবং ১৯৮৭ সালে কংগ্রেসের রঞ্জিত বসুকে পরাজিত করেন। অধিকাংশ বছরে প্রতিযোগিতাগুলিতে প্রার্থীদের বিভিন্ন ধরনের কোণঠাসা করে ছিল কিন্তু শুধুমাত্র বিজয়ী ও রানার্সকে উল্লেখ করা হচ্ছে। সিপিআই (এম) এর শেখ সিরাজ আলী ১৯৮২ সালে নির্দলের দেবেন দাসকে এবং ১৯৭৭ সালে সিপিআইয়ের দেবেন দাসকে পরাজিত করেন।
১৯৫৭ থেকে ১৯৭২ সাল পর্যন্ত খড়গপুর গ্রামীণ নামে পরিচিত ছিল। ১৯৭২ এবং ১৯৭১ সালে কংগ্রেসের অজিত কুমার বসু জয়ী হন। সিপিআইয়ের দেবেন দাস ১৯৬৯ এবং ১৯৬৭ সালে জয়ী হন। ১৯৬২ সালে কংগ্রেসের মৃত্যুঞ্জয় জানা জয়ী হন। খড়গপুর গ্রামীণ ১৯৫৭ সালে যৌথ আসন ছিল। কংগ্রেসের কৃষ্ণ প্রসাদ মণ্ডল এবং মৃত্যুঞ্জয় জানা উভয়ই জয়ী হন। স্বাধীন ভারতের প্রথম নির্বাচনে ১৯৫১ সালে, খড়গপুর একক আসন ছিল, কংগ্রেসের মহম্মদ মমতাজ মৌলানা জয়ী হন।
ড্যানি সিডাক

ড্যানি সিডাক আশি ও নব্বইয়ের দশকের একজন খলনায়ক অভিনেতা, প্রযোজক, পরিচালক ও রাজনীতিবিদ। ১৯৮৬ সালে লড়াকু চলচ্চিত্রের মাধ্যমে তার অভিষেক ঘটে। তিনি "সুপারম্যান"-এর বাংলাদেশী অভিযোজিত সংস্করণে সুপারম্যান ভূমিকায় অভিনয় করেন।
ড্যানি ১৯৮৪ সালে শহিদুল ইসলাম খোকন পরিচালিত "লড়াকু" চলচ্চিত্রে অভিনয়ের মাধ্যমে চলচ্চিত্র শিল্পে অভিষেক ঘটে। তিনি বাংলাদেশ আওয়ামী লীগের সাংস্কৃতিক সংগঠন বঙ্গবন্ধু সাংস্কৃতিক জোটের সহ-সভাপতি। তিনি ২০১৪ সালে আরেফিন শুভ এবং মাহিয়া মাহীর সাথে "অগ্নি" চলচ্চিত্রে অভিনয় করেন। ২০১৬ সালে ববি হকর "ওয়ান ওয়ে" চলচ্চিত্রেও অভিনয় করেছিলেন।
রেবি স্কাই

রেবেকা ভিক্টোরীয়া হার্ডি (জন্ম আগস্ট ৬, ১৯৮৬) একজন আমেরিকান মডেল, অভিনেত্রী, টেলিভিশন ব্যক্তিত্ব, নর্তকী এবং পেশাদার কুস্তিগির। সে টোটাল ননস্টপ অ্যাকশন রেসলিং এ ২০১৪ থেকে ২০১৭ পর্যন্ত রেসলিং করার জন্য পরিচিত।
স্কাই ফ্লাশিং, কুইনস, নিউ ইয়র্ক সিটিতে জন্মগ্রহণ করে। তার তিনজন বড় ভাই এবং একজন বড় বোন (সুজান) রয়েছে। তার বাবা একজন রেসলিং ব্যক্তিত্ব ছিলেন যে "সেনর বেঞ্জামিন" নামে পরিচিত।
মহুয়া মৈত্র

মহুয়া মৈত্র (জন্ম: ১২ অক্টোবর ১৯৭৪) হলেন একজন ভারতীয় রাজনীতিবিদ ও পশ্চিমবঙ্গের কৃষ্ণনগর থেকে ১৭তম লোকসভার সংসদ সদস্য। তিনি ২০১৯ সালের ভারতীয় সাধারণ নির্বাচনে সর্বভারতীয় তৃণমূল কংগ্রেস দলের প্রার্থী হিসাবে প্রতিদ্বন্দ্বিতা করেছিলেন এবং এই আসনে জয়লাভ করেছিলেন।
মহুয়া মৈত্র ২০১৬ থেকে ২০১৯ সাল পর্যন্ত করিমপুরের প্রতিনিধিত্বকারী পশ্চিমবঙ্গ বিধানসভার সদস্য হিসেবে কাজ করেছেন, এবং গত কয়েক বছর ধরে সর্বভারতীয় তৃণমূল কংগ্রেস-এর সাধারণ সম্পাদক এবং জাতীয় মুখপাত্র হিসেবে দায়িত্ব পালন করেছেন। রাজনীতিতে আসার আগে তিনি একজন বিনিয়োগ ব্যাংকার ছিলেন।
মৈত্র দ্বীপেন্দ্র লাল মৈত্র এবং মঞ্জু মৈত্রের সংসারে ১২ অক্টোবর ১৯৭৪ সালে আসামের কাছাড় জেলার লাবাকে জন্মগ্রহণ করেন। তিনি কলকাতায় পড়াশোনা শুরু করেন। পরে তিনি মার্কিন যুক্তরাষ্ট্রের ম্যাসাচুসেটসের মাউন্ট হলিওক কলেজ থেকে ১৯৯৮ সালে অর্থনীতি ও গণিতে স্নাতক হন। 
নিউইয়র্ক সিটি ও লন্ডনে জেপি মরগানের জন্য তিনি বিনিয়োগ ব্যাংকার হিসাবে কাজ করেন। রাজনীতিতে সক্রিয় প্রবেশের আগে তিনি জেপি মরগানের ডেপুটি চেয়ারম্যান ছিলেন।
তিনি পশ্চিমবঙ্গ রাজ্যের নদীয়া জেলার করিমপুর বিধানসভার প্রতিনিধিত্ব করেন। তিনি পশ্চিমবঙ্গ রাজ্যের নদিয়া জেলার কৃষ্ণনগর লোকসভার সাংসদ ছিলেন ২০১৯-২০২৩ সাল পর্যন্ত
জাতীয় টেলিযোগাযোগ পর্যবেক্ষণ কেন্দ্র

জাতীয় টেলিযোগাযোগ পর্যবেক্ষণ কেন্দ্র বা ন্যাশনাল টেলিকমিউনিকেশন মনিটরিং সেন্টার (এনটিএমসি) হলো বাংলাদেশের স্বরাষ্ট্র মন্ত্রণালযয়ের জননিরাপত্তা বিভাগের অধীন একটি অধিদপ্তর। সংস্থাটি সাইবার অপরাধ প্রতিরোধ, জাতীয় নিরাপত্তার স্বার্থে টেলিযোগাযোগ সম্পর্কিত দিকনির্দেশনা, পর্যবেক্ষণ ও অন্যান্য সরকারি সংস্থাসমূহকে যোগাযোগ সংক্রান্ত গোয়েন্দা তথ্য দিয়ে সহায়তা প্রদানের কাজ করে থাকে।
২০০৮ সালের ১ জানুয়ারি সরকারি উদ্যোগ ও বেসরকারি অর্থায়নে ডিরেক্টরেট জেনারেল অব ফোর্সেস ইন্টেলিজেন্স (ডিজিএফআই) অফিসে ছোট পরিসরে ‘জাতীয় পর্যবেক্ষণ কেন্দ্র’ বা ‘ন্যাশনাল মনিটরিং সেন্টার’ (এনএমসি) নামে সংস্থাটি যাত্রা শুরু করে। ২০১৩ সালের ৩১শে জানুয়ারি এর নাম পরিবর্তন করে ‘ন্যাশনাল টেলিকমিউনিকেশন মনিটরিং সেন্টার (এনটিএমসি)’ বা জাতীয় টেলিযোগাযোগ পর্যবেক্ষণ কেন্দ্র রাখা হয়। ২০০৪ সালের ফেব্রুয়ারিতে এনটিএমসি, স্বরাষ্ট্র মন্ত্রনালয়ের অধীন একটি স্বায়ত্তশাসিত সংস্থা হিসেবে কাজ শুরু করে।
সতন্ত্র সংস্থা হিসেবে কার্যক্রম শুরুর পর ২০১৪ সালের ১ জানুয়ারিতে জনপ্রশাসন মন্ত্রণালয় সংস্থাটির জন্য পদ সৃষ্টি করলে বাংলাদেশের বিভিন্ন আইন প্রয়োগকারী সংস্থা থেকে ৪৪ জন জনবল নিয়োগ দেয়া হয়। একই বছরের ৪ঠা ফেব্রুয়ারি ব্রিগেডিয়ার জেনারেল ইবনে ফজল সায়েখুজ্জামান এনটিএমসির প্রথম পরিচালক হিসেবে দায়িত্ব গ্রহণ করেন। ২০১৭ সালের ১ জানুয়ারি ডিজিএফআই অফিস থেকে এনএমসি কার্যলয় ঢাকার তেজগাঁও-এ তাদের নিজস্ব ভবনে স্থানান্তরিহ হয়। ২০১৭ সালের ৬ই মার্চ ব্রিগেডিয়ার জেনারেল জিয়াউল আহসান এনটিএমসি পরিচালক হিসেবে দায়িত্ব গ্রহণ করেন।
রুহুল কবির রিজভী

রুহুল কবির রিজভী আহমেদ বাংলাদেশের একজন রাজনীতিবিদ যিনি বর্তমানে বাংলাদেশ জাতীয়তাবাদী দলের জ্যেষ্ঠ যুগ্ম মহাসচিব হিসেবে দায়িত্ব পালন করছেন। ২০১৬ সালের ১৯শে মার্চ বিএনপির ষষ্ঠ সম্মেলনে তিনি জ্যেষ্ঠ যুগ্ম মহাসচিব হিসেবে নির্বাচিত হন। এছাড়াও তিনি ঢাকার পল্টনে অবস্থিত বিএনপির কেন্দ্রীয় কার্যালয়ের দফতর সম্পাদক ও মুখপাত্র হিসেবে দায়িত্ব পালন করছেন।
রিজভী আহমেদের পৈত্রিক নিবাস কুড়িগ্রাম জেলায়। তিনি ঢাকার হলি ফ্যামিলি হাসপাতালে জন্মগ্রহণ করেন। স্কুল- বগুড়া জিলা স্কুল, কুড়িগ্রাম সরকারি উচ্চ বিদ্যালয়, বগুড়া বাংলা স্কুল। কলেজ- রাজশাহী কলেজ ও রাজশাহী সরকারি সিটি কলেজ। রাজশাহী বিশ্ববিদ্যালয় থেকে ভূগোল ও ইতিহাস এ দু'টি বিষয়ে এম.এ এবং আইন বিষয়ে স্নাতক।
রাজনীতি জীবনের শুরুতে উচ্চ মাধ্যমিক সম্পন্ন করার পর রিজভী বামপন্থী বিপ্লবী ছাত্র ইউনিয়ন নামে একটি সংগঠনের মাধ্যমে ছাত্র রাজীতিতে প্রবেশ করেন। তিনি বিপ্লবী ছাত্র ইউনিয়ন রাজশাহী সরকারি কলেজ শাখার সাধারণ সম্পাদক ছিলেন। পরবর্তীতে ছাত্রদল প্রতিষ্ঠা হওয়ার পর তিনি জাতীয়তাবাদী ছাত্রদলে যোগদান করেন এবং রাজশাহী বিশ্ববিদ্যালয় শাখা ছাত্রদলের প্রচার সম্পাদকের দায়িত্ব পান ও পরবর্তিতে তিনি বিশ্ববিদ্যালয় শাখার সাধারণ সম্পাদক নির্বাচিত হন। বাংলাদেশ জাতীয়তাবাদী ছাত্রদলের কেন্দ্রীয় সভাপতি হিসেবেও দায়িত্ব পালন করেন। রিজভী ১৯৮৯ সালের সর্বশেষ রাজশাহী বিশ্ববিদ্যালয় কেন্দ্রীয় ছাত্র সংসদের (রাকসু) নির্বাচনে এর সহ-সভাপতি (ভিপি) নির্বাচিত হন এবং ১৯৯০ সাল পর্যন্ত এ দায়িত্ব পালন করেন।
রিচার্ড প্রায়র

রিচার্ড ফ্রাঙ্কলিন লেনক্স টমাস প্রায়র (; ১ ডিসেম্বর ১৯৪০ - ১০ ডিসেম্বর ২০০৫) ছিলেন একজন মার্কিন স্ট্যান্ড-আপ কৌতুকাভিনেতা, অভিনেতা ও সামাজিক সমালোচক। তিনি তার পর্যবেক্ষণ ক্ষমতা ও গল্প-বলার ধরন দিয়ে বিস্তৃত দর্শকমহলে পৌঁছাতে সক্ষম হয়েছিলেন এবং তাকে সর্বকালের সেরা ও প্রভাবশালী স্ট্যান্ড-আপ কৌতুকাভিনয়শিল্পীদের একজন হিসেবে গণ্য করা হয়।
প্রায়র কনসার্ট চলচ্চিত্র ও রেকর্ডিঙের কাজ করেছেন, তন্মধ্যে রয়েছে "রিচার্ড প্রায়র: লাইভ অ্যান্ড স্মোকিন" (১৯৭১), "দ্যাট নিগার্স ক্রেজি" (১৯৭৪), "...ইজ ইট সামথিং আই সেইড?" (১৯৭৫), "বাইসেন্টেনিয়াল নিগার" (১৯৭৬), "রিচার্ড প্রায়র: লাইভ ইন কনসার্ট" (১৯৭৯), "রিচার্ড প্রায়র: লাইভ অন দ্য সানসেট স্ট্রিপ" (১৯৮২) এবং "রিচার্ড প্রায়র: হিয়ার অ্যান্ড নাউ" (১৯৮৩)। অভিনেতা হিসেবে তিনি হাস্যরসাত্মক "সিলভার স্ট্রিক" (১৯৭৬), নাট্যধর্মী "ব্লু কলার" (১৯৭৮) এবং মারপিঠধর্মী "সুপারম্যান থ্রি" (১৯৮৩) চলচ্চিত্রে অভিনয় করেছেন। তিনি ও অভিনেতা জিন ওয়াইল্ডার একত্রে বেশ কয়েকটি কাজ করেছিলেন। তার আরেকজন সহকর্মী ছিলেন অভিনেতা, কৌতুকাভিনেতা ও লেখক পল মুনি।
প্রায়র একটি এমি পুরস্কার (১৯৭৩) এবং পাঁচটি গ্র্যামি পুরস্কার (১৯৭৪, ১৯৭৫, ১৯৭৬, ১৯৮১, ও ১৯৮২) অর্জন করেছেন। ১৯৭৪ সালে তিনি দুটি আমেরিকান একাডেমি অব হিউমার পুরস্কার এবং রাইটার্স গিল্ড অব আমেরিকা পুরস্কার জয় করেন। ১৯৯৮ সালে প্রথমবারের মত মার্কিন হাস্যরসের জন্য কেনেডি সেন্টার মার্ক টোয়েইন পুরস্কার প্রদান করা হয় প্রায়রকে। কমেডি সেন্ট্রালের সর্বকালের সেরা স্ট্যান্ড-আপ কৌতুকাভিনয়শিল্পী তালিকায় তার অবস্থান প্রথম। ২০১৭ সালে "রোলিং স্টোন" তাকে সর্বকালের সেরা ৫০ স্ট্যান্ড-আপ কৌতুকাভিনয় তালিকায় তাকে প্রথম স্থান প্রদান করে।
মেঘা আকাশ

মেঘা আকাশ (জন্ম: ২৬ অক্টোবর ১৯৯৫) একজন ভারতীয় চলচ্চিত্র অভিনেত্রী, যিনি তামিল ও তেলুগু চলচ্চিত্রে অভিনয় করেন। ২০১৭ সালে তিনি তেলুগু চলচ্চিত্র লাইতে আত্মপ্রকাশ করেছিলেন।
অভিনেত্রীর জন্ম তামিল পরিবারে। তার পিতা আকাশ আনন্দ ও মাতা বিন্দু আকাশ।
তিনি তেলুগু চলচ্চিত্র "লাই"য়ে অভিনয়ের মাধ্যমে চলচ্চিত্রে আত্মপ্রকাশ করেন। সাম্প্রতিক সফল চলচ্চিত্র চল মোহন রাঙ্গায় অভিনয় করেছেন।
কৃত্রিম জরায়ু

কৃত্রিম জরায়ু (artificial uterus) বলতে একটি প্রকল্পিত যন্ত্রকে বোঝায় যার ফলে শরীরের বাইরে গর্ভধারণ সম্ভব হবে। এই কৃত্রিম জরায়ুতে প্রাণীর ভ্রূণ বৃদ্ধিপ্রাপ্ত ও বিকশিত হবে।
একটি প্রতিস্থাপিত অঙ্গ হিসেবে কৃত্রিম জরায়ুর অনেক প্রয়োগ হতে পারে। এটি নারী ও পুরুষ জুটিকে একটি ভ্রূণের বিকাশে সহায়তা করতে পারে। যদি প্রাকৃতিক জরায়ুর পরিবর্তে সন্তান জন্মদানে কৃত্রিম জরায়ু ব্যবহার করা হয় তবে গর্ভধারণের যেকোন পর্যায়েই ভ্রূণীয় জীবনীশক্তি (জরায়ুর বাইরে ভ্রূণের বেঁচে থাকার সম্ভাবনা) বৃদ্ধি পাবে। এই অর্থে একে একটি নবজাতক অণ্ডস্ফুটনযন্ত্রও (নিওনাটাল ইনকিউবেটর) বলা যায় যা আরও বর্ধিত পরিসরে কার্যাকারিতা দেখায়। এটিকে ভ্রূণীয় বিকাশ এর সূচনার জন্যেও ব্যবহার করা যাবে। কৃত্রিম জরায়ু প্রাথমিক দশাতেই ভ্রূণীয় অস্ত্রপ্রচারকে সম্ভবপর করবে, যেখানে বর্তমানে এর জন্য প্রসবের সময় পর্যন্ত অপেক্ষা করতে হয়।
২০১৬ সালে বিজ্ঞানীগণ দুটো গবেষণা প্রকাশ করেছিলেন যেখানে মানব ভ্রূণকে ১৩ দিনের জন্য একটি বহিঃজরায়ু পরিবেশে রাখা হয়েছিল। বর্তমানে এই প্রসঙ্গে একটি ১৪ দিন-নিয়ম বহাল রয়েছে, যা অনুসারে মানব-ভ্রূণকে ১৪ দিনের বেশি সময় ধরে কৃত্রিম জরায়ুতে রাখা যাবে না। এই নিয়মটি ১২টি দেশে আইন হিসেবে ধার্য করা হয়েছে।
২০১৭ সালে যুক্তরাষ্ট্রে ফিলাডেলফিয়া শিশু হাসপাতালের ভ্রূণীয় গবেষকগণ একটি গবেষণা প্রকাশ করেন যেখানে একটি ভেড়ার অকাল ভ্রূণকে ৪ সপ্তাহের জন্য বহিঃজরায়ু প্রাণ-সহায়ক ব্যবস্থায় বৃদ্ধি করা হয়।
কৃত্রিম জরায়ুকে কখনও কখনও 'এক্সোউম্ব' (বহির্গর্ভ) বলা হয়। এখানে ভ্রূণের পালনের জন্য পুষ্টি ও অক্সিজেন প্রদান দরকার, এবং একই সাথে বর্জপদার্থ বের করে দেওয়া দরকার। এছাড়াও অমরা, এমনিওটিক থলি হিসেবে কাজ করা এমনিওটিক ট্যাংক এবং নাভিরজ্জু আর অন্যান্য যেসব কাজ করে একটি কৃত্রিম জরায়ু বা কৃত্রিম জরায়ু ব্যবস্থায় সেসব কার্যকারিতাও থাকা প্রয়োজন।
কৃত্রিম জরায়ুটি যদি নারীর শরীরের সাথে যুক্ত থাকে, তাহলেও পুষ্টি সরবরাহ ও বর্জ নিষ্কাশন সম্ভব। তিনি ভ্রূণে ইমিউনোগ্লোবিউলিন জি (IgG) এন্টিবডির পরিবহনের দ্বারা সেখানে রোগের বিরুদ্ধে প্রতিরক্ষা ব্যবস্থা প্রদান করতে পারেন।
কৃত্রিম পুষ্টি ও অক্সিজেন সরবরাহ এবং বর্জের নিষ্পত্তির দ্বারা ভ্রূণকে এমন এক পরিবেশে বিকাশ করা সম্ভব হয় যা কোন মানুষের সংবহন ব্যবস্থায় থাকা রোগ, পরিবেশ দূষক, মদ বা মাদকের উপস্থিতি দ্বারা প্রভাবিত হয় না। অপর্যাপ্ত গর্ভাবস্থাগত রোগপ্রতিরোধী সহনশীলতার কারণে ভ্রূণে (এমব্রায়ো বা ফিটাস) যে রোগপ্রতিরোধী প্রতিক্রিয়া তৈরির ঝুঁকি থাকে কৃত্রিম জরায়ুতে সেটা থাকে না। একটি কৃত্রিম সরবরাহকারী এবং নিষ্পত্তিকারী ব্যবস্থার বিভিন্ন কার্যকারিতা নিচে উল্লেখ করা হল:
তাত্ত্বিকভাবে পশুদের জন্য সরবরাহক ও নিষ্কাশক ব্যবহার করা যায়, কিন্তু এক্ষেত্রে পশুর জরায়ুকে অন্তর্ভুক্ত করলে এই প্রক্রিয়াটি আন্তপ্রজাতিক গর্ভধারণের আওতায় পড়ে যায়।
রামগতি পৌরসভা

রামগতি পৌরসভা বাংলাদেশের লক্ষ্মীপুর জেলার অন্তর্গত একটি পৌরসভা। মোট ৯ টি ওয়ার্ড নিয়ে ২০০০ সালে রামগতি পৌরসভা গঠিত হয়।
১১.৮১ বর্গ কিলোমিটার। 
চট্টগ্রাম প্রশাসনিক বিভাগের অধিন লক্ষ্মীপুর জেলার রামগতি উপজেলার প্রশাসনিক কেন্দ্রবিন্দুতে রামগতি পৌরসভা অবস্থিত। এই পৌরসভার উত্তরে চর বাদাম ও চর আলগী ইউনিয়ন, দক্ষিণে মেঘনা নদী, পূর্বে চর আলগী এবং পশ্চিমে চর আলেকজান্ডার ইউনিয়ন। 
চর আলেকজান্ডার, চর আলগী ও চর বাদাম ইউনিয়নের অংশ বিশেষ নিয়ে রামগতি উপজেলার প্রশাসনিক কেন্দ্রে ২০০০ সালে রামগতি পৌরসভা গঠিত হয়।
৯টি ওয়ার্ডের সমন্বয়ে রামগতি পৌরসভার নাগরিক সেবামূলক কার্যক্রম পরিচালিত হচ্ছে। চর হাসান হোসেন, উত্তর চর হাসান হোসেন, সাহাপাড়া, শ্যামল গ্রাম, চর সেকান্দর, আদর্শগ্রাম, 
আব্দুল হামিদ খান সড়ক, আরসি সড়ক, স্বনির্ভর সড়ক, সাহাপাড়া সড়ক, নূরীয়া হাজির হাট টু নুর পাটোয়ারী হাট সড়ক, চর সেকান্দর টুর বুড়াকর্তা সড়ক, উপজেলা সড়ক, আব্দুল জলিল মাস্টার সড়ক, মুক্তিযোদ্ধা মোশাররফ হোসেন সড়ক অন্যতম। বাস, রিক্সা, মটর সাইকেল, সিএনজি,অটোরিক্সা যোগাযোগের প্রধান বাহন।
মোট জনসংখ্যা: ৩৫,০০০ (এষ্টিমেটেট)। 
পুরুষ: ১৮০০০ 
মহিলা: ১৭০০০
লোকসংখ্যার ঘনত্ব: ২৯৬৪ ( প্রতি বর্গ কিলোমিটারে) 
উল্লেখ্যযোগ্য শিক্ষা প্রতিষ্ঠানের মধ্যে আ স ম আব্দুর রব সরকারি কলেজ, আলেকজান্ডার মহিলা কলেজ, চর আলেকজান্ডার সরকারি পাইলট উচ্চ বিদ্যালয়, চর সেকান্দর সফিক একাডেমী উচ্চ বিদ্যালয়, আলেকজান্ডার বালিকা বিদ্যালয়, আলেকজান্ডার আলিয়া মাদ্রাসা, জমিদারহাট তরাব আলী উচ্চ বিদ্যালয়, চর হাসান হোসেন সরকারি প্রাথমিক বিদ্যালয়, সেবাগ্রাম উচ্চ বিদ্যালয়, চর আলেকজান্ডার সরকারি প্রাথমিক বিদ্যালয়, চর সেকান্দর সরকারি প্রাথমিক বিদ্যালয়, শ্যামলগ্রাম সরকারি প্রাথমিক বিদ্যালয়, আব্দুল হামিদ খান হাফেজিয়া মাদ্রাসা, চর হাসান হোসেন মোহাম্মাদিয়া দাখিল মাদ্রাসা অন্যতম।
চর বাদাম ইউনিয়ন

চর বাদাম বাংলাদেশের লক্ষ্মীপুর জেলার অন্তর্গত রামগতি উপজেলার একটি ইউনিয়ন।
রামগতি উপজেলার সর্ব-উত্তরে চর বাদাম ইউনিয়নের অবস্থান। এ ইউনিয়নের পশ্চিমে আলেকজান্ডার ইউনিয়ন; দক্ষিণে চর আলগী ইউনিয়ন; পূর্বে চর পোড়াগাছা ইউনিয়ন এবং উত্তরে কমলনগর উপজেলার চর কাদিরা ইউনিয়ন, হাজিরহাট ইউনিয়ন ও পাটারীরহাট ইউনিয়ন অবস্থিত।
চর বাদাম ইউনিয়ন রামগতি উপজেলার আওতাধীন ২নং ইউনিয়ন পরিষদ। এ ইউনিয়নের প্রশাসনিক কার্যক্রম রামগতি থানার আওতাধীন। এটি জাতীয় সংসদের ২৭৭নং নির্বাচনী এলাকা লক্ষ্মীপুর-৪ এর অংশ।
১.চর বাদাম রাস্তার হাট মাজহারুল উলুম আলিম মাদ্রাসা
২. চর পোড়াগাছা সরকারি প‍্রাথমিক বিদ‍্যালয়।
৩. রাস্তার হাট হাজী এ গফুর উচ্চ বিদ‍্যালয়।
১. বান্দেরহাট বাজার
২. ডিম ব‍্যাপারীর দোকান
এখানে কোন উল্লেখযোগ্য দর্শনীয় স্থান নেই।
বাংলাদেশের প্রথম পতাকা উত্তেলনকারী- আ.স.ম আব্দুর রব
== জনপ্রতিনিধি
১.মোঃ আনোয়ার হোসেন(মেম্বার)
২.মো:বাবুল (মেম্বার)
৩.সাখাওয়াত হোসেন জসিম (চেয়ারম্যান)
৪.আ.স.ম আব্দুর রব (মন্ত্রী)
চর পোড়াগাছা ইউনিয়ন

চর পোড়াগাছা বাংলাদেশের লক্ষ্মীপুর জেলার অন্তর্গত রামগতি উপজেলার একটি ইউনিয়ন।
রামগতি উপজেলার উত্তর-পূর্বাংশে চর পোড়াগাছা ইউনিয়নের অবস্থান। এ ইউনিয়নের দক্ষিণে চর রমিজ ইউনিয়ন, পশ্চিমে চর বাদাম ইউনিয়ন, উত্তরে কমলনগর উপজেলার চর কাদিরা ইউনিয়ন ও নোয়াখালী জেলার সুবর্ণচর উপজেলার চর ওয়াপদা ইউনিয়ন এবং পূর্বে নোয়াখালী জেলার সুবর্ণচর উপজেলার চর ওয়াপদা ইউনিয়ন অবস্থিত।
চর পোড়াগাছা ইউনিয়ন রামগতি উপজেলার আওতাধীন ৩নং ইউনিয়ন পরিষদ। এ ইউনিয়নের প্রশাসনিক কার্যক্রম রামগতি থানার আওতাধীন। এটি জাতীয় সংসদের ২৭৭নং নির্বাচনী এলাকা লক্ষ্মীপুর-৪ এর অংশ।
চর পোড়াগাছা ইউনিয়নের চর বাদাম গ্রামে অর্ন্তগত জাতীয় পতাকা উত্তোলক সাবেক মন্ত্রী আ.স.ম আব্দুর রব জন্ম গ্রহণ করেন। এবং এখান থেকেই শৈশবকালে বেড়ে উঠেন।
চর আবদুল্যাহ ইউনিয়ন

চর আবদুল্যাহ বাংলাদেশের লক্ষ্মীপুর জেলার অন্তর্গত রামগতি উপজেলার একটি ইউনিয়ন।
রামগতি উপজেলার সর্ব-দক্ষিণে চর আবদুল্যাহ ইউনিয়নের অবস্থান। এ ইউনিয়নের উত্তরে মেঘনা নদী ও আলেকজান্ডার ইউনিয়ন; পূর্বে মেঘনা নদী, বড়খেড়ী ইউনিয়ন ও চর গাজী ইউনিয়ন; দক্ষিণে হাতিয়া চ্যানেল, নোয়াখালী জেলার হাতিয়া উপজেলার চর কিং ইউনিয়ন ও ভোলা জেলার তজুমদ্দিন উপজেলার সোনাপুর ইউনিয়ন এবং পশ্চিমে মেঘনা নদী, ভোলা জেলার তজুমদ্দিন উপজেলার সোনাপুর ইউনিয়ন, বড় মলংচড়া ইউনিয়ন ও দৌলতখান উপজেলার মেদুয়া ইউনিয়ন অবস্থিত।
চর আবদুল্যাহ ইউনিয়ন রামগতি উপজেলার আওতাধীন ৫নং ইউনিয়ন পরিষদ। এ ইউনিয়নের প্রশাসনিক কার্যক্রম রামগতি থানার আওতাধীন। এটি জাতীয় সংসদের ২৭৭নং নির্বাচনী এলাকা লক্ষ্মীপুর-৪ এর অংশ।
https://www.banglanews24.com/national/news/bd/964510.details
https://www.banglanews24.com/print/1113271
চর আলগী ইউনিয়ন, রামগতি

চর আলগী বাংলাদেশের লক্ষ্মীপুর জেলার অন্তর্গত রামগতি উপজেলার একটি ইউনিয়ন।
রামগতি উপজেলার মধ্যাংশে চর আলগী ইউনিয়নের অবস্থান। এ ইউনিয়নের উত্তরে চর বাদাম ইউনিয়ন, পূর্বে চর বাদাম ইউনিয়ন ও চর রমিজ ইউনিয়ন, দক্ষিণে রামগতি পৌরসভা এবং পশ্চিমে আলেকজান্ডার ইউনিয়ন অবস্থিত।
চর আলগী ইউনিয়ন রামগতি উপজেলার আওতাধীন ৬নং ইউনিয়ন পরিষদ। এ ইউনিয়নের প্রশাসনিক কার্যক্রম রামগতি থানার আওতাধীন। এটি জাতীয় সংসদের ২৭৭নং নির্বাচনী এলাকা লক্ষ্মীপুর-৪ এর অংশ।
১। মরহুম শফিউল বারী বাবু ( সাবেক সাধারন সম্পাদক বাংলাদেশ জাতীয়তাবাদী ছাত্রদল ও সাবেক সভাপতি বাংলাদেশ জাতীয়তাবাদী সেচ্ছাসেবক দল)
২। মরহুম মিজানুর রহমান ( প্রতিষ্ঠাতা শতদল সাংষ্কৃতিক সংঘ)
৩। এ বি এম আশরাফ উদ্দিন নিজান ( সাবেক সংসদ সদস্য বিএনপি - ২০০১, ২০০৮)
৪। মাস্টার মিজানুর রহমান ( সাবেক প্রধান শিক্ষক আজিজিয়া উচ্চ বিদ্যালয়
৫। নুরুজ্জামান বাবলু- সাবেক ছাত্রনেতা ও প্রতিষ্ঠাতা জ্ঞানদ্বীপ পাঠাগার।
২. https://charalgiup.lakshmipur.gov.bd/
চর রমিজ ইউনিয়ন

চর রমিজ বাংলাদেশের লক্ষ্মীপুর জেলার অন্তর্গত রামগতি উপজেলার একটি ইউনিয়ন।
রামগতি উপজেলার পূর্বাংশে চর রমিজ ইউনিয়নের অবস্থান। এ ইউনিয়নের উত্তরে চর পোড়াগাছা ইউনিয়ন, পশ্চিমে চর আলগী ইউনিয়ন ও রামগতি পৌরসভা, দক্ষিণে বড়খেড়ী ইউনিয়ন এবং পূর্বে চর গাজী ইউনিয়ন ও নোয়াখালী জেলার সুবর্ণচর উপজেলার চর ওয়াপদা ইউনিয়ন অবস্থিত।
চর রমিজ ইউনিয়ন রামগতি উপজেলার আওতাধীন ৭নং ইউনিয়ন পরিষদ। এ ইউনিয়নের প্রশাসনিক কার্যক্রম রামগতি থানার আওতাধীন। এটি জাতীয় সংসদের ২৭৭নং নির্বাচনী এলাকা লক্ষ্মীপুর-৪ এর অংশ।
বড়খেড়ী ইউনিয়ন

বড়খেড়ী বাংলাদেশের লক্ষ্মীপুর জেলার অন্তর্গত রামগতি উপজেলার একটি ইউনিয়ন।
রামগতি উপজেলার দক্ষিণ-পূর্বাংশে বড়খেড়ী ইউনিয়নের অবস্থান। এ ইউনিয়নের উত্তরে চর রমিজ ইউনিয়ন, দক্ষিণ-পশ্চিমে মেঘনা নদী ও চর আবদুল্যাহ ইউনিয়ন এবং পূর্বে চর গাজী ইউনিয়ন অবস্থিত।
বড়খেড়ী ইউনিয়ন রামগতি উপজেলার আওতাধীন ৮নং ইউনিয়ন পরিষদ। এ ইউনিয়নের প্রশাসনিক কার্যক্রম রামগতি থানার আওতাধীন। এটি জাতীয় সংসদের ২৭৭নং নির্বাচনী এলাকা লক্ষ্মীপুর-৪ এর অংশ।
চরগাজী ইউনিয়ন

চরগাজী বাংলাদেশের লক্ষ্মীপুর জেলার অন্তর্গত রামগতি উপজেলার একটি ইউনিয়ন।
রামগতি উপজেলার দক্ষিণ-পূর্বাংশে চরগাজী ইউনিয়নের অবস্থান। এ ইউনিয়নের পশ্চিমে চর রমিজ ইউনিয়ন, বড়খেড়ী ইউনিয়ন, মেঘনা নদী ও চর আবদুল্যাহ ইউনিয়ন, দক্ষিণে মেঘনা নদী ও নোয়াখালী জেলার হাতিয়া উপজেলার চর কিং ইউনিয়ন এবং উত্তর-পূর্বে নোয়াখালী জেলার সুবর্ণচর উপজেলার চর জুবিলী ইউনিয়ন অবস্থিত।
চরগাজী ইউনিয়ন রামগতি উপজেলার আওতাধীন ৯নং ইউনিয়ন পরিষদ। এ ইউনিয়নের প্রশাসনিক কার্যক্রম রামগতি থানার আওতাধীন। এটি জাতীয় সংসদের ২৭৭নং নির্বাচনী এলাকা লক্ষ্মীপুর-৪ এর অংশ।
সৌরভ (উপন্যাস)

নন্দিত কথাসাহিত্যিক হুমায়ূন আহমেদের মুক্তিযুদ্ধভিত্তিক প্রথম উপন্যাস হল সৌরভ। ১৯৮৪ সালে বইটি প্রথম প্রকাশিত হয়। ২০০৩ সালে অন্যপ্রকাশ হতে বইটি নতুন করে প্রকাশিত হয়।
১৯৭১ সালে অবরুদ্ধ ঢাকার একজন বাসিন্দা শফিক। সে একজন প্রতিবন্ধী। তার পায়ে সমস্যার কারণে তাকে প্রায়ই ক্র্যাচ ব্যবহার করতে হয়। তার কাজ কর্মের জন্য রয়েছে কাদের। বাড়ি ভাড়া দিয়ে চলে যায় তার। একসময় তার ভাড়াটিয়া জলিল সাহেব নিখোঁজ হন। পাকিস্তানি হানাদার বাহিনী জলিলকে তুলে নিয়ে যায়। প্রতিরাতেই তার স্ত্রীর কান্নার শব্দ শুনতে পায় শফিক। একসময় সে জলিল সাহেবের খোঁজ করার জন্য শান্তি কমিটির চেয়ারম্যানের কাছে যায়। শান্তি কমিটির চেয়ারম্যান তাকে আশ্বাস দেয় যে জলিলকে খুঁজে পাওয়া যাবে।
দিন দিন ঢাকার অবস্থা খারাপ হতে থাকে। মানুষজন ঢাকা থেকে গ্রামের উদ্দেশ্যে রওনা হতে থাকে। শফিকের দুলাভাই তার স্ত্রী এবং মেয়ে শীলাকে গ্রামে পাঠাতে চায়। কিন্তু শফিকের বোন ঢাকা বিশ্ববিদ্যালয়ের অনার্সে পরীক্ষার রুটিন বেরিয়েছে দেখিয়ে বোঝাতে চায় ঢাকার অবস্থা স্বাভাবিক।
একসময় কাদেরকে ধরে নিয়ে যায় পাকিস্তানি বাহিনী। নির্যাতনের পরে ছেড়ে দেয় তাকে। ফিরে আসে জলিল সাহেবও কিন্তু বাড়িতে আসার পরে তার মৃত্যু ঘটে। আস্তে আস্তে আজিজ সাহেব ও অন্যান্য ভাড়াটিয়ারা চলে যেতে শুরু করে। কাদের ও শফিকের বন্ধু রফিক মুক্তিযুদ্ধে যোগ দেয়।
পাকিস্তানি বাহিনীর এক মেজর অতিরূপবতী বান্ধবী লুনাকে জোড় করে বিয়ে করতে চায়। আর তাকে বাঁচানোর জন্য শফিকের কাছে রেখে শফিকের বোন-দুলাভাই গ্রামে চলে যায়।
একসময় ঢাকায় মুক্তিবাহিনীর গেরিলা আক্রমণ শুরু হয়। সবাই স্বপ্ন দেখতে থাকে দেশ স্বাধীন হওয়ার, স্বাধীনভাবে বেঁচে থাকার।
র‌্যাক ইট রাল্ফ

র‌্যাক ইট রাল্ফ ২০১২ সালের ত্রিমাত্রিক কম্পিউটার অ্যানিমেটকৃত হাস্য-রসাত্মক চলচ্চিত্র। এর প্রযোজনা করে ওয়াল্ট ডিজনি স্টুডিওস এবং চলচ্চিত্রটি ওয়াল্ট ডিজনি পিকচার্স কর্তৃক মুক্তি পায়। এটি ডিজনি অ্যানিমেটকৃত ৫২ তম সংযুক্ত চলচ্চিত্র। চলচ্চিত্রটি রিচ মুর পরিচালনা করেন, যিনি ‘’দ্য সিম্পসন’’ এবং ‘’ফিউচরামা’’-এর পর্বগুলো পরিচালনা করেছিলেন। মুর, জন্সটন ও জিম রিয়ার্ডনের একটি গল্প থেকে চলচ্চিত্রের চিত্রনাট্য রচনা করেন ফিল জন্সটন ও জেনিফার লি। জন লেসেটার চলচ্চিত্রের নির্বাহী প্রযোজক হিসেবে কাজ করেন। এর বিভিন্ন চরিত্রে কন্ঠাভিনয় করেন জন সি. রাইলি, সারাহ সিলভারম্যান, জ্যাক ম্যাকব্রেয়ার এবং জেন লিন্চ। চলচ্চিত্রটিতে আর্কেড গেম জগতের এক খলনায়কের গল্প বলা হয়েছে যে নিজের “খারাপ লোক" চরিত্রের বিরুদ্ধেই বিদ্রোহ করে বসে এবং একজন ভালো চরিত্র হওয়ার স্বপ্ন দেখে।
"র‌্যাক ইট রাল্ফ"-এর ২০১২ সালের ২৯ নভেম্বরে এল ক্যাপ্টেন থিয়েটারে প্রিমিয়ার হয়। চলচ্চিত্রটি ইতিবাচক সমালোচনা ও বাণিজ্যিকভাবে সফলতা লাভ করে। $১৬৫ মিলিয়ন ডলারের বিপরীতে এটি বিশ্বব্যাপী $৪৭১ মিলিয়ন ডলার আয় করে এবং সেরা অ্যানিমেটকৃত চলচ্চিত্র বিভাগে অ্যানি এ্যাওয়ার্ড অর্জন করে। এছাড়াও চলচ্চিত্রটি সেরা অ্যানিমেটকৃত চলচ্চিত্রের জন্য গোল্ডন গ্লোব এ্যাওয়ার্ড ও একাডেমি এ্যাওয়ার্ডের জন্য মনোনীত হয়েছিল। চলচ্চিত্রটি মার্চ ৫, ২০১৩ সালে ব্লু-রে ও ডিভিডিতে মুক্তি পায়।
এটি র‌্যাক ইট রাল্ফ ফ্রাঞ্চাইজির প্রথম চলচ্চিত্র। এর সিক্যূয়াল , "রাল্ফ ব্রেকস দ্য ইন্টারনেট", নভেম্বর ২১, ২০১৮ সালে মুক্তি পায়।
এছাড়াও চলচ্চিত্রটিতে কন্ঠাভিনয় করেন "ফিক্স ইট ফেলিক্স জুনিয়র" গেমের নাইসল্যান্ডার মেরি চরিত্রে এডি ম্যাকক্লার্গ, মেয়র জিন চরিত্রে রেইমন্ড এস. পার্সিল ডন চরিত্রে জেস হার্নেল, ডিএ্যানা চরিত্রে রেচেল হ্যারিস এবং রয় চরিত্রে স্কাইলার অ্যাস্টিন; ক্যান্ডেলহেড চরিত্রে কেইটি লোয়েস, রেন্চিস চরিত্রে জেমি এলম্যান, বিং-বিং চরিত্রে জোসি ত্রিনিদাদ, এবং ক্রাম্বেলিনা ডিক্যারামেলো চরিত্র কিম্বার ওয়াক, সার্জ প্রোটেক্টর চরিত্রে পরিচালক ফিল জনস্টন, এক আর্কেড গেম খেলোয়াড় শিশু মেয়ে চরিত্রে স্টেফানি স্কট; বেয়ার্ড পাপা, "সুগার রাশ" ক্যান্ডি কার্ট ফ্যাক্টরির নিরাপত্তারক্ষী চরিত্রে জন ডিম্যাগিও; এক জম্বি চরিত্রে রেমন্ড পার্সি, সাইবর্গ চরিত্রে ব্রায়ান কিসিঞ্জার এবং শশতান চরিত্রে মার্টিন জার্বিস; "সুগার রাশের" ঘোষণাকারী চরিত্রে টাকার গ্লিমোর; "হিরোস ডিউটি" গেমের কোহাট নামের এক সৈন্য চরিত্রে ব্র্যান্ডন স্কট; এবং ড. ব্র্যাড চরিত্রে টিম মার্টিনস।
চলচ্চিত্রটির কিছু খন্ডাংশে বাস্তব জগতের কিছু ভিডিও গেম চরিত্র নেওয়া হয়েছে। যেমন: রুট বিয়ার টেপার (মরিস লামার্সি), "টেপার" থেকে বারটেন্ডার; সনিক দ্য হেইজহগ (রজার ক্রেইগ স্মিথ); রাইয়ু (কাইল হার্বাট), কেন মাস্টার্স (রুবেন ল্যাংডন), এম. বিসন (জেরাল্ড সি. রিভার্স) এবং জ্যানগিফ (রিচ মুর); "প্যাকম্যান" গেম থেকে ক্লাইড (কেভিন ডিটার্স); এবং "ড্যান্স ড্যান্স রেভ্যুলেশন" থেকে ইউনি ভার্স (জেমি স্পেরার রবার্টস)।
এছাড়া সঙ্গীতশীল্পি স্কিরলেক্স-এর অনুরুপ একটি চরিত্র উপস্থাপন করা হয়, যে "ফিক্স ফেলিক্স জুনিয়র" গেমের অ্যানিভার্সারি পার্টিতে ডিজে হিসেবে গান গায়।
ডাব্লিউডাব্লিউই হার্ডকোর চ্যাম্পিয়নশিপ

ডাব্লিউডাব্লিউই হার্ডকোর চ্যাম্পিয়নশিপ হলো পেশাদারি কুস্তির একটি চ্যাম্পিয়নশিপ যেটি ডাব্লিউডাব্লিউএফ/ই তে ব্যবহৃত হতো। চ্যাম্পিয়নশিপটি ২৪/৭ রুলে জনপ্রিয় হয়ে উঠেছিল যেখানে যে কেউ যখন তখন টাইটেলধারীদের চ্যালেঞ্জ করতে পারতো চ্যাম্পিয়নশিপ ম্যাচ খেলার জন্য। নভেম্বর ২, ১৯৯৮ সালে চ্যাম্পিয়নশিপটি তৈরি হয়েছিলো। আগস্ট ৬, ২০০২ সালে ইন্টারকন্টিনেন্টাল চ্যাম্পিয়নশিপের সাথে এটি যুক্ত হয়ে বিলুপ্ত হয়ে গিয়েছিল।
নভেম্বর ২, ১৯৯৮ সালে মি. ম্যাকমোহান ম্যানকাইন্ড কে ওয়ার্ল্ড রেসলিং ফেডারেশন (ডাব্লিউডাব্লিউএফ) হার্ডকোর চ্যাম্পিয়নশিপ টি পুরস্কার দেয়। ম্যানকাইন্ড এই টাইটেলটি বিগ বস ম্যান এর কাছে হারার পর কখনো এটি পুনুরূদ্ধার করার চেষ্টা করে নি কারণ তখন তাকে মেইন ইভেন্ট পুশ দেয়া হয়েছিলো। এই সময়ে হার্ডকোর চ্যাম্পিয়নশিপটি বিভিন্ন কমেডি সেগমেন্ট গুলোতে ব্যবহার হতো ম্যানকাইন্ড এর গিমিক ধরে রাখার জন্য। যাইহোক, যেহেতু ম্যানকাইন্ড এবং হার্ডকোর রেসলিং দর্শকদের কাছে জনপ্রিয় হয়ে উঠেছিল তাই হার্ডকোর চ্যাম্পিয়নশিপটি একটি গুরুত্বপূর্ণ টাইটেল হয়ে উঠেছিল। এই টাইটেলটির জনপ্রিয়তায় ওয়ার্ল্ড চ্যাম্পিয়নশিপ রেসলিং (ডাব্লিউসিডাব্লিউ) নিজেদের হার্ডকোর চ্যাম্পিয়নশিপ টাইটেল বানায়। এবং বিভিন্ন স্বাধীন প্রোমোশনেও এই ধারণা ব্যবহার করা হয়।
যখন ক্রাশ হলি টাইটেলটি জিতে তখন সে সবাইকে ২৪/৭ রুলের সাথে পরিচয় করিয়ে দেয় যেখানে বলা হয় এই টাইটেলটি রেফারির উপস্থিতিতে যেখানে সেখানে ডিফেন্ড করা যাবে। যার কারণে অনেক হাস্যকর মূহুর্ত তৈরি হয়।
রেসলম্যানিয়া ১৮ এ মাভেন তার টাইটেলটি গোল্ডাস্ট এর বিপক্ষে ডিফেন্ড করে। ম্যাচের একপর্যায়ে যখন তারা একে অপরকে নকআউট করে তখন স্পাইক ডাডলি রিংয়ে আসে এবং মাভেন কে পিন করে টাইটেলটি জিতে নেয়। ব্যাকস্টেজে দ্য হারিকেন স্পাইক ডাডলি কে পিন করে টাইটেলটি জিতে নেয়। তখন মাইটি হলি (হারিকেন এর সহযোগী) হারিকেন কে বলে "হারি-সাইকেল" নিয়ে আসার জন্য। ঠিক তখনি হলি তাকে ফ্রাই প্যান দিয়ে নকআউট করে টাইটেলটি জিতে নেয়। যখন সে টাইটেলটি নিয়ে একটি সুরক্ষিত জায়গা খুজছিল তখন ক্রিশ্চিয়ান তাকে দরজায় ধাক্কা মেরে তাকে নকআউট করে টাইটেলটি জিতে নেয়। যখন সে একটি ট্যাক্সি করে টাইটেলটি নিয়ে বিল্ডিং ছেড়ে চলে যেতে চাচ্ছিল তখন মাভেন এসে তাকে পিন করে টাইটেলটি পুনুরূদ্ধার করে এবং একই ট্যাক্সি করে চলে যায়।
এই টাইটেলটি আগস্ট ২৬, ২০০২ সালে ইন্টারকন্টিনেন্টাল চ্যাম্পিয়নশিপ এর সাথে যুক্ত হয়, যখন ইন্টারকন্টিনেন্টাল চ্যাম্পিয়ন রব ভ্যান ডেম হার্ডকোর চ্যাম্পিয়ন টমি ড্রিমার কে হারায়। এটি হয় যখন ভ্যান ডেম ইউরোপিয়ান চ্যাম্পিয়ন জেফ হার্ডিকে একটি ল্যাডার ম্যাচে হারিয়ে টাইটেলটি ইন্টারকন্টিনেন্টাল চ্যাম্পিয়নশিপের সাথে যুক্ত করে উক্ত টাইটেলটি বিলুপ্ত করে।
Official WWE Hardcore Championship history
শেয়ারইট

শেয়ারইট হলো শেয়ারইট টেকনোলজিস কোম্পানি লিমিটেড কর্তৃক তৈরিকৃত ফাইল শেয়ারিং অ্যাপ। এটি ২০১৫ সালের এপ্রিলে তৈরি করা হয়। কোম্পানিটির বর্তমান প্রধান নির্বাহী মাইকেল কিউ। ব্যবহারকারীরা তাদের বিভিন্ন ফাইল যেমন: ছবি, ভিডিও, গান, সফটওয়্যার ও অন্যান্য ফাইল এক ডিভাইস থেকে অন্য ডিভাইসে স্থানান্তরের ক্ষেত্রে শেয়ারইট ব্যবহার করে থাকে। উইন্ডোজ, উইন্ডোজ ফোন, অ্যান্ড্রয়েড ও আইওএস অপারেটিং সিস্টেমে ফাইল স্থানান্তরের জন্য শেয়ারইট অ্যাপ ব্যবহার করা যায়। বর্তমানে শেয়ারইট ৪৫ টি ভাষায় উপলব্ধ রয়েছে, যাদের মধ্যে আছে ইংরেজি, হিন্দি, ইন্দোনেশিয়ান, ফ্রেঞ্চ, স্প্যানিশ, বাংলা, রাশিয়া, চীনা, আরবি ইত্যাদি। 
ফাইল স্থানান্তরের জন্য শেয়ারইটের সাথে প্রতিযোগিতায় আছে জাপিয়া, শেয়ার অ্যাপ, সুপারবিম ও জেন্ডার।
শেয়ারইট অ্যাপের পাশাপাশি এরা নিজেদের আরও কয়েকটি অ্যাপ সেবা দিয়ে থাকে, এর মধ্যে লকইট, লিসেনইট, ক্লিনইট ও ক্লোনইট অন্যতম।
শেয়ারইট অ্যাপস ব্যবহারকারীদের ব্লুটুথের চেয়ে খুব দ্রুত ও নিরাপদে ফাইল স্থানান্তরের সুবিধা প্রদান করে থাকে।
শেয়ারইট অ্যাপ বর্তমানে অ্যান্ড্রয়েড, আইওএস ও উইন্ডোজ অপারেটিং সিস্টেমে ব্যবহার করা যায়।
বিশ্বব্যাপী বর্তমানে শেয়ারইটের ব্যবহারকারী সংখ্যা প্রায় ১.৮ বিলিয়ন। 
অ্যাপঅ্যানি এর প্রতিবেদন অনুযায়ী, শেয়ারইট অ্যাপ বর্তমানে গুগল প্লে স্টোর থেকে বিগত ১০ বছরে সবচেয়ে বেশি বার ডাউনলোড করা দশটি সফটওয়্যারের তালিকায় রয়েছে।
শেয়ারইট ইনফরমেশন টেকনোলজি কোম্পানি লিমিটেডের তৈরিকৃত অন্যান্য অ্যাপসমূহের মধ্যে রয়েছে:
২০১৮–১৯ কোপা দেল রেই

২০১৮–১৯ কোপা দেল রে হচ্ছে স্পেনীয় কাপ প্রতিযোগিতা কোপা দেল রে-এর ১১৭তম আসর। এই আসরের বিজয়ী দল ২০১৮–১৯ উয়েফা ইউরোপা লীগের গ্রুপ পর্বে সয়াসরি প্রবেশ করবে।
লা লিগার ক্লাব বার্সেলোনা এই প্রতিযোগিতার চার বারের এবং বর্তমান চ্যাম্পিয়ন।
উদ্বেগমূলক ব্যাধি

উদ্বেগমূলক ব্যাধি হল এক শ্রেণীর মানসিক ব্যাধি যার বৈশিষ্ট্য হল উদ্বেগ ও ভয়ের গুরুত্বপূর্ণ অনুভূতি। উদ্বেগ হল ভবিষ্যতের ঘটনাগুলির বিষয়ে দুশ্চিন্তা আর ভয় হল বর্তমান ঘটনাগুলির ওপরে প্রতিক্রিয়া। এই অনুভূতিগুলি শারীরিক লক্ষণ ঘটাতে পারে, যেমন দ্রুত হৃৎস্পন্দন ও অস্থিরতা। সাধারণ উদ্বেগমূলক ব্যাধি, সুনির্দিষ্ট ভীতি, সামাজিক উদ্বেগমূলক ব্যাধি, আলাদা হওয়ার উদ্বেগমূলক ব্যাধি, খোলা জায়গার প্রবল ভীতি, আতঙ্কজনিত ব্যাধি, ও সিলেক্টিভ মিউটিজম সহ অনেকগুলি উদ্বেগমূলক ব্যাধি আছে। কিসের ফলস্বরূপ লক্ষণগুলি দেখা দেয় সেই অনুযায়ী ব্যাধিটির পার্থক্য হয়। মানুষের প্রায়ই একাধিক উদ্বেগমূলক ব্যাধি হয়।
উদ্বেগমূলক ব্যাধিগুলির কারণ হল জিনগত ও পরিবেশগত কারণগুলির একটি সংমিশ্রণ। ঝুঁকির কারণগুলিতে অন্তর্ভুক্ত আছে শৈশবে নির্যাতন, মানসিক ব্যাধির পারিবারিক ইতিহাস ও দারিদ্র্য। উদ্বেগমূলক ব্যাধিগুলি প্রায়ই অন্যান্য মানসিক ব্যাধির সঙ্গে ঘটে, নির্দিষ্টরূপে গুরুতর বিষাদজনিত ব্যাধি, ব্যক্তিত্ব সংক্রান্ত ব্যাধি, ও নেশার জিনিস ব্যবহার সংক্রান্ত ব্যাধি। রোগনির্ণয় করার জন্য, সাধারণভাবে কমপক্ষে ৬ মাস ধরে লক্ষণগুলি উপস্থিত থাকা প্রয়োজন, পরিস্থিতির জন্য যা প্রত্যাশিত তার চেয়ে বেশি হওয়া উচিত এবং কাজকর্ম কমে যাওয়া উচিত। অন্য যে সব সমস্যার ফলস্বরূপ একই রকম লক্ষণ দেখা দিতে পারে তার অন্তর্ভুক্ত হল হাইপারথাইরয়েডিজম; হৃদরোগ; ক্যাফিন, মদ, বা গাঁজা ব্যবহার; এবং সুনির্দিষ্ট কিছু মাদক থেকে প্রত্যাহার ইত্যাদি।
চিকিৎসা ছাড়া উদ্বেগমূলক ব্যাধিগুলি থেকে যায়। চিকিৎসার মধ্যে অন্তর্ভুক্ত হতে পারে জীবনযাত্রার পরিবর্তন, পরামর্শদান, ও ওষুধ। সাধারণত এক ধরনের কগনিটিভ বিহেভিয়ারাল থেরাপির সঙ্গে পরামর্শদান করা হয়। বিষণ্ণতা-নিরোধক ঔষধ, বেঞ্জোডায়াজেপাইন, বা বিটা ব্লকারের মত ওষুধগুলি লক্ষণগুলির উন্নতি ঘটাতে পারে।
প্রায় ১২% মানুষ কোনো এক বছরে উদ্বেগমূলক ব্যাধিতে আক্রান্ত হয়, এবং ৫% থেকে ৩০% মানুষ জীবনের কোনো এক সময়ে এতে আক্রান্ত হয়। এটা পুরুষদের তুলনায় নারীদের ক্ষেত্রে প্রায় দ্বিগুণ বেশি হয় এবং সাধারণভাবে ২৫ বছর বয়সের আগেই শুরু হয়। সবচেয়ে সাধারণ হল সু্নির্দিষ্ট কিছু ভীতি যা প্রায় ১২% মানুষকে প্রভাবিত করে এবং সামাজিক উদ্বেগমূলক ব্যাধি যা ১০% মানুষকে তাদের জীবনের কোনো এক মুহূর্তে প্রভাবিত করে। এগুলি ১৫ ও ৩৫ বছরের মাঝামাঝি বয়সের মানুষদের সবচেয়ে বেশি প্রভাবিত করে এবং ৫৫ বছর বয়সের পরে অনেক কম ঘটে। যুক্তরাষ্ট্র ও ইউরোপে এর হার উচ্চতর।
গ্নুজিলা

গ্নুজিলা () মোজিলা অ্যাপলিকেশন স্যুটের (সিমানকি যার সক্রিয় উত্তরাধিকারী) গ্নু (ফ্রি সফটওয়্যার) সংস্করণ। এটি গ্নু ও মোজিলা শব্দের যুক্তরূপ।
মোজিলা ফ্রি ও ওপেন সোর্স সফটওয়্যার তৈরী করে, কিন্তু বাইনারিগুলোয় ট্রেডমার্ক করা শিল্পকর্ম অন্তর্ভুক্ত রয়েছে। কিছু অ্যাড-অন ও প্লাগইনও নন-ফ্রি সফটওয়্যার।
গ্নুজিলা গ্নু আইসক্যাট, ফায়ারফক্সের গ্নু সংস্করণ, নিয়েই মূলত তাদের কার্যক্রম চালায়। সমস্ত মুক্তি একই এফটিপি ফোল্ডারে প্রকাশ করা হয়।
গ্নু আইসক্যাট সক্রিয়ভাবে উন্নয়ন করা হয়। গ্নু আইসক্যাট ফায়ারফক্সের দীর্ঘমেয়াদী সমর্থন মুক্তিগুলো অনুসরণ করে এবং একই সংস্করণ ক্রম ব্যবহার করে।
দুর্ঘটনা পরবর্তী মানসিক বৈকল্য

দুর্ঘটনা পরবর্তী মানসিক বৈকল্য (PTSD) হল একটি মানসিক ব্যাধি যা কোনো মানুষ আঘাতজনিত ঘটনার সম্মুখীন হলে দেখা দিতে পারে, যেমন যৌন আক্রমণ, যু‌দ্ধ, যানবাহনের সংঘ‌র্ষ, বা মানুষের জীবনের অন্যান্য বিপদগুলি। লক্ষণগুলির মধ্যে অন্তর্ভুক্ত হতে পারে ঘটনাগুলির সঙ্গে সম্পর্কিত গোলমেলে চিন্তাভাবনা, অনুভূতি, বা স্বপ্ন, আঘাত-সম্পর্কিত ইঙ্গিতগুলির প্রতি মানসিক বা শারীরিক কষ্ট, আঘাত-সম্পর্কিত ইঙ্গিতগুলি এড়ানোর জন্য প্রচেষ্টা, একজন মানুষ যেভাবে চিন্তাভাবনা ও অনুভব করেন তার পরিবর্তন, লড়াই করা বা পালানোর প্রতিক্রিয়া। এই লক্ষণগুলি ঘটনাটির পরে এক মাসের বেশি সময় ‌স্থায়ী হয়। ছোট শিশুদের কষ্ট প্রকাশ করার সম্ভাবনা কম, কিন্তু এর পরিবর্তে তারা খেলার মাধ্যমে তাদের স্মৃতিগুলি ব্যক্ত করতে পারে। PTSD আছে এমন একজন মানুষের আত্মহত্যা ও ই‌চ্ছাকৃতভাবে নিজের ক্ষতি করার ঝুঁকি অধিকতর।
আঘাতমূলক ঘটনার অভিজ্ঞতা হওয়া বেশির ভাগ মানুষের মধ্যে PTSD দেখা দেবে না। আন্তঃব্যক্তিগত আঘাতের (উদাহরণস্বরূপ ধ‌র্ষণ বা শিশু নির্যাতন) অভিজ্ঞতা হওয়া মানুষদের মধ্যে PTSD দেখা দেওয়ার সম্ভাবনা আক্রমণ-জনিত নয় এমন আঘাত, যেমন দু‌র্ঘটনা ও প্রাকৃতিক বিপর্যয়ের অভিজ্ঞতা হওয়া মানুষদের তুলনায় বেশি। ধ‌র্ষণের পরে প্রায় অ‌র্ধেক মানুষের মধ্যে PTSD দেখা দেয়।‌ আঘাতের পরে, প্রাপ্তবয়স্কদের তুলনায় শিশুদের PTSD দেখা দেওয়ার সম্ভাবনা কম, বিশেষত যদি তাদের বয়স 10 বছরের কম হয়। একটি আঘাতমূলক ঘটনার পরে সুনির্দিষ্ট লক্ষণগুলির উপ‌স্থিতির ভিত্তিতে রোগনির্ণয় করা হয়।
যখন প্রারম্ভিক লক্ষণ থাকা মানুষদের লক্ষ্য করে চিকিৎসা প্রদান করা হয়, সেই ক্ষেত্রে প্রতিরোধ করা সম্ভব, কিন্তু লক্ষণ থাকুক বা না থাকুক সব মানুষকেই যখন তা প্রদান করা হয় সেই ক্ষেত্রে তা কার্যকর হয় না। PTSD আছে এমন মানুষদের জন্য প্রধান চিকিৎসা হল পরামর্শদান ও ওষুধ। বিভিন্ন বেশ কয়েক ধরনের চিকিৎসা উপযোগী হতে পারে। এটা একের প্রতি এক বা দলগতভাবে হতে পারে। সিলেক্টিভ সেরোটনিন রিআপটেক ইনহিবিটর ধরনের অ্যান্টিডিপ্রেস্যান্ট হল PTSD এর জন্য প্রথম সারির ওষুধ এবং এর ফলে প্রায় অ‌র্ধেক মানুষ লাভবান হয়। এই লাভগুলি চিকিৎসার ক্ষেত্রে দেখতে পাওয়া লাভের থেকে কম হয়। ওষুধ ও থেরাপি একসাথে ব্যবহার করলে আরও বেশি লাভ হয় কিনা তা স্পষ্ট নয়। অন্যান্য ওষুধের ব্যবহারকে সম‌র্থন করার মতো পর্যাপ্ত প্রমাণ নেই, এবং বেঞ্জোডায়াজেপাইন এর ক্ষেত্রে পরিণাম আরও খারাপ হতে পারে।
যুক্তরাষ্ট্রে প্রায় 3.5% প্রাপ্তবয়স্কের কোনো এক বছরে PTSD হয়, এবং 9% মানুষের জীবনের কোনো এক সময়ে তা দেখা দেয়। অবশিষ্ট বিশ্বের বেশির ভাগ এলাকাতে, কোনো একটি বছরে এর হার 0.5% ও 1% এর মাঝামাঝি হয়। সশস্ত্র সংঘ‌র্ষের অঞ্চলগুলিতে উচ্চতর হার থাকতে পারে। পুরুষদের তুলনায় মহিলাদের মধ্যে এটা বেশি সাধারণ। আঘাত-পরবর্তী চাপজনিত ব্যাধির লক্ষণগুলি কমপক্ষে প্রাচীন গ্রীক সময় থেকেই লিপিব‌দ্ধ করা হয়েছে। বিশ্বযু‌দ্ধের সময়কালে অব‌স্থাটি বিভিন্ন নামে পরিচিত ছিল, যার অন্তর্ভুক্ত ছিল “শেল শক” ও “যু‌দ্ধকালীন নিউরোসিস”। “আঘাত-পরবর্তী চাপজনিত ব্যাধি” শব্দটি 1970 এর দশকে চালু হয়েছিল, প্রধানত ভিয়েতনাম যু‌দ্ধের মার্কিন অবসরপ্রাপ্ত সেনাদের রোগনির্ণয়ের কারণে। আমেরিকান সাইকিয়াট্রিক অ্যাসোসিয়েশন 1980 সালে "Diagnostic and Statistical Manual of Mental Disorders" (DSM-III) এর তৃতীয় সংস্করণে আনু‌ষ্ঠানিকভাবে এটিকে স্বীকৃতি দিয়েছিল।
বাংলাদেশের সরকারি মহাবিদ্যালয়ের তালিকা

বাংলাদেশ শিক্ষাতথ্য ও পরিসংখ্যান ব্যুরোর তথ্যমতে বাংলাদেশে মোট ৬৫৩টি সরকারি কলেজ আছে। যার মধ্যে ঢাকা বিভাগে ১৩৭টি, চট্টগ্রাম ১২৫টি, রাজশাহী বিভাগে ৯০টি, খুলনায় ৮৭টি, রংপুর বিভাগে ৭৪টি, বরিশাল বিভাগে ৫৩টি, সিলেট বিভাগে ৪৪টি এবং ময়মনসিংহ বিভাগে ৪২টি সরকারি কলেজ রয়েছে।
ঢাকা জেলায় ২৬টি, কিশোরগঞ্জ জেলায় ও টাংগাইল জেলায় ১৫টি করে, ফরিদপুর ও গাজীপুর জেলায় ১৪টি করে, গোপালগঞ্জ জেলায় ৯টি, মাদারীপুর ও মানিকগঞ্জ জেলায় ৮টি করে, মুন্সিগঞ্জ, নারায়নগঞ্জ, নরসিংদী, রাজবাড়ী ও শরীয়তপুর জেলায় ৭টি করে মোট ঢাকা বিভাগে ১৩৭টি সরকারি কলেজ রয়েছে।
রাজশাহী বিভাগের বগুড়া জেলায় ১৬টি, রাজশাহী জেলায় ১৬টি, সিরাজগঞ্জ জেলায় ১৩টি, নওগাঁ ও পাবনা জেলায় ১২টি করে, নাটোর জেলায় ৯টি, চাঁপাইনবাবগঞ্জ জেলায় ৭টি এবং জয়পুরহাট জেলায় ৬টি মিলে মোট ৯০টি কলেজ রয়েছে।
চট্টগ্রাম বিভাগের চট্টগ্রাম জেলায় ৩০টি, কুমিল্লা জেলায় ২১টি, নোয়াখালী জেলায় ১০টি, খাগড়াছড়ি জেলায় ১০টি, ব্রহ্মণবাড়িয়া জেলায় ৯টি, রাঙ্গামাটি জেলায় ৯টি, চাঁদপুর জেলায় ৯টি, লক্ষীপুর জেলায় ৮টি, কক্সবাজার জেলায় ৮টি, ফেনী জেলায় ৮টি এবং বান্দরবান জেলায় ৫টি মিলে মোট ১২৫টি সরকারি কলেজ রয়েছে। 
খুলনা বিভাগর খুলনা জেলায় ১৭টি, বাগেরহাট ও যশোর জেলায় ১২টি করে, ঝিনাইদহ জেলায় ১১টি, কুষ্টিয়া জেলায় ৯টি, সাতক্ষীরা জেলায় ৮টি, মাগুড়া জেলায় ৬টি এবং চুয়াডাঙ্গা জেলায় ৫টি ও মেহেরপুর ও নাড়াইল জেলায় ৪টি করে মিলে মোট ৮৮টি সরকারি কলেজ রয়েছে।
বরিশাল জেলায় ১৬টি, পটুয়াখালী জেলায় ৯টি, ভোলা ও পিরোজপুর জেলায় ৮টি করে, বরগুনা জেলায় ৭টি, ঝালকাঠি জেলায় ৫টি মিলে বরিশাল বিভাগে মোট ৫৩টি সরকারি কলেজ রয়েছে।
সিলেট বিভাগের সিলেট জেলায় ১৬টি, সুনামগঞ্জ জেলায় ১১টি, হবিগঞ্জ জেলায় ৯টি এবং মৌলভীবাজার জেলায় ৮টি মিলে মোট ৪৪টি সরকারি কলেজ রয়েছে।
দিনাজপুর জেলায় ১৬টি, রংপুর জেলায় ১২টি, কুড়িগ্রাম ও নীলফামারী জেলায় ১০টি করে, গাইবান্ধা জেলায় ৮টি, লালমনিরহাট, পঞ্চগড় ও ঠাকুরগাঁও জেলায় ৬টি করে রংপুর বিভাগে মোট ৭৪টি সরকারি কলেজ রয়েছে।
ময়মনসিংহ বিভাগে মোট ৪২টি সরকারি কলেজ রয়েছে। যার মধ্যে ময়মনসিংহ জেলায় ১৫টি, নেত্রকোনা জেলায় ১১টি, জামালপুর জেলায় ১০টি ও শেরপুর জেলায় ৬টি।
চেন্নাই সেন্ট্রাল মেট্রো স্টেশন

চেন্নাই কেন্দ্রীয় মেট্রো স্টেশন ভারতের চেন্নাইয়ের ভূগর্ভস্থ মেট্রো স্টেশন। এটি চেন্নাই মেট্রোর উভয় লাইনের কাজ করে। সেন্ট্রাল মেট্রো স্টেশন ৩,০০,০০০ বর্গফুট (২৮,০০০ মিটার) এলাকা নিয়ে নির্মিত হয়েছে।
চেন্নাই সেন্ট্রাল মেট্রো স্টেশন চেন্নাই সেন্ট্রাল রেলওয়ে স্টেশন এবং রিপন বিল্ডিংয়ের সামনে পুনামাল্লি হাই রোডের নিচে অবস্থিত একটি দুই স্তর বিশিষ্ট ভূগর্ভস্থ স্টেশন। স্টেশনটি দুটি মেট্রো স্টেশনগুলির মধ্যে একটি, যেখানে প্রকল্পটির করিডোর -১ (বিমানবন্দর-ওয়াশেরম্যানপেট) এবং করিডোর ২ (চেন্নাই সেন্ট্রাল-সেন্ট থমাস মাউন্ট এগমোর এবং সিএমবিটি) দিয়ে ছেদ করবে, অন্যটি আলান্দুর মেট্রো স্টেশন। ২৫ মিটার গভীরতায় নির্মিত মেট্রো স্টেশনটি ৭০,০০০ বর্গ মিটার এলাকা নিয়ে শহরটির সকল মেট্রো স্টেশনের বৃহত্তম মেট্রো স্টেশন।
শক্তিকান্ত দাস

শক্তিকান্ত দাস (; জন্ম ২৬ ফেব্রুয়ারি ১৯৫৭) তামিলনাড়ু ক্যাডারের ১৯৮০ ব্যাচের অবসরপ্রাপ্ত ভারতীয় প্রশাসনিক সেবা (আইএএস) কর্মকর্তা। নভেম্বর ২০১৮ তে তিনি ভারতীয় রিজার্ভ ব্যাংকের ২৫ তম গভর্নর হিসাবে দায়িত্ব পান। পূর্বে শক্তিকান্ত পঞ্চদশঅর্থ কমিশন এবং জি২০ তে ভারতের সরকারি প্রতিনিধিদলের সদস্য ছিলেন।
একজন আইএএস অফিসার হিসেবে কর্মরত অবস্থায়, ভারতের অর্থ মন্ত্রকের আর্থিক পরিষেবা দফতরের সচিব, ভারতের রাজস্ব সচিব, ভারতের সার সচিব সহ, তিনি ভারতীয় ও তামিলনাড়ু সরকারের বিভিন্ন পদে দায়িত্ব পালন করেন। ১১ নভেম্বর ২০১৮ সালে তিনি ভারতীয় রিজার্ভ ব্যাংকের ২৫ তম গভর্নর হিসাবে দায়িত্ব পান।
শক্তিকান্ত, ওড়িশা, ভুবনেশ্বরে, পড়াশোনা করেন। তিনি দিল্লি বিশ্ববিদ্যালয়ের সেন্ট স্টিফেনস কলেজ থেকে স্নাতক (বিএ) এবং ইতিহাসে স্নাতকোত্তর (এমএ) উত্তীর্ণ হন। পরে তিনি আইআইএম ব্যাঙ্গালোর থেকে উন্নত আর্থিক ব্যবস্থাপনা কোর্স এবং এনআইবিএম থেকে উন্নয়ন ব্যাংকিং এবং প্রাতিষ্ঠানিক ঋণ ব্যবস্থাপনা কোর্স করেছিলেন। তিনি আইপিইতে আর্থিক ব্যবস্থাপনায় পেশাগত প্রশিক্ষণ গ্রহণ করেন। তিনি হিমাচল প্রদেশের জন প্রশাসন প্রশিক্ষণ ও সরকারী ব্যবস্থাপনা ইনস্টিটিউট, তিরুবনন্তপুরম থেকে দুটি কর্মসূচি বাস্তবায়নের পাশাপাশি, এসএসসিআই থেকে মৌলিক প্রকল্প পরিচালনার ডিপ্লোমা করেন, আইআইএম কলকাতা থেকে মধ্য পেশা স্তরের প্রশিক্ষণ নেন।
মোনিক

মোনিক অ্যাঞ্জেলা হিক্‌স (জন্ম: আইমস, ১১ ডিসেম্বর ১৯৬৭) হলেন একজন মার্কিন কৌতুকাভিনেত্রী ও অভিনেত্রী। তিনি "কুইন্স অব কমেডি"-এর একজন সদস্য হিসেবে এবং ইউপিএন চ্যানেলের "দ্য পার্কারস" ধারাবাহিকে নিকোল "নিক্কি" পার্কার চরিত্রে অভিনয় করে খ্যাতি অর্জন করেন। মোনিক পরবর্তীকালে চলচ্চিত্রে অভিনয় শুরু করেন, তন্মধ্যে রয়েছে "ফ্যাট গার্লজ" (২০০৬) এবং "ওয়েলকাম হোম রোস্কো জেনকিন্স" (২০০৮)। ২০০২ সালে তিনি আরও কয়েকজন কৌতুকাভিনেত্রী যৌথভাবে শ্রেষ্ঠ কমেডি অ্যালবাম বিভাগে গ্র্যামি পুরস্কারের মনোনয়ন লাভ করেন।
২০০৯ সালে তিনি "প্রেশাস" চলচ্চিত্রে ম্যারি লি জনস্টন চরিত্রে অভিনয় করে ইতিবাচক সমালোচনা অর্জন করে এবং শ্রেষ্ঠ পার্শ্ব অভিনেত্রীর জন্য একাডেমি পুরস্কারসহ একাধিক পুরস্কার অর্জন করেন। তিনি ২০০৯ সাল থেকে বিইট চ্যানেলে প্রচারিত আলাপচারিতা অনুষ্ঠান "দ্য মোনিক শো"-এর উপস্থাপনা করতেন, যা ২০১১ সাল পর্যন্ত চলে। ২০১৫ সালে তিনি এইচবিওর জীবনীমূলক টিভি চলচ্চিত্র "বেসি"-এ মা রেইনি চরিত্রে অভিনয় করে ব্যাপক ইতিবাচক সমালোচনামূলক প্রতিক্রিয়া অর্জন করেন এবং একটি প্রাইমটাইম এমি পুরস্কারের মনোনয়ন লাভ করেন।
ডিয়েটার নহলেন

ডিয়েটার নহলেন (জন্ম ৬ নভেম্বর ১৯৩৯, ওবেরহাউসেন-এ) হচ্ছেন একজন জার্মানি পণ্ডিত এবং রাষ্ট্রবিজ্ঞানী। তিনি বর্তমানে হেইডেলবার্গ বিশ্ববিদ্যালয়ের অর্থনৈতিক ও সামাজিক বিজ্ঞান অনুষদের রাষ্ট্রবিজ্ঞানী এমেরিটাস অধ্যাপক হিসেবে নিয়োজিত আছেন। তিনি নির্বাচনী ব্যবস্থা এবং রাজনৈতিক উন্নয়ন সম্পর্কে একজন বিশেষজ্ঞ। তিনি বিভিন্ন বইও প্রকাশ করেছেন।
নহলেন কর্তৃক প্রকাশিত বইগুলোর মধ্যে অন্যতম:
জঁ মারে

জঁ-আলফ্রেদ ভিলাঁ-মারে (১১ ডিসেম্বর ১৯১৩ - ৮ নভেম্বর ১৯৯৮) ছিলেন একজন ফরাসি অভিনেতা, লেখক, পরিচালক ও ভাস্কর। তিনি ১৯৪০ ও ১৯৫০-এর দশকে ফ্রান্সের সবচেয়ে জনপ্রিয় অভিনেতা ছিলেন এবং এক শতাধিক চলচ্চিত্রে অভিনয় করেছেন। তার অভিনীত উল্লেখযোগ্য চলচ্চিত্রসমূহ হল "লা বেল এ লা বেত" (১৯৪৬, সুন্দরী ও দানব), "লাগ্ল অ দোয়া তেত" (১৯৪৮), "লে পারঁত তেরিব্লে" (১৯৪৮), "ল্য সেক্রে দ্য মায়ের্লিং" (১৯৪৯), "অর্ফে" (১৯৫০) এবং "এলেনা এ লে ওম" (১৯৫৬)। ষাটের দশকে তিনি "ফঁতোমা" (১৯৬৪), "ফঁতোমা স্য দেসাই" (১৯৬৫) এবং "ফঁতোমা কঁত্র্য স্কটল্যান্ড ইয়ার্ড" (১৯৬৬) চলচ্চিত্রে খল চরিত্র ফঁতোমা ভূমিকায় অভিনয় করেন। ১৫ বছরের দীর্ঘ বিরতির পর তিনি সর্বশেষ অভিনয় করেন ১৯৯০-এর দশকের মাঝামাঝি সময়ে বেরনার্দো বেরতোলুচ্চির "স্টিলিং বিউটি" (১৯৯৬) চলচ্চিত্রে।
মারে নন্দিত পরিচালক জঁ ককতোর দীর্ঘকালীন সঙ্গী ছিলেন। ফরাসি চলচ্চিত্র শিল্পে তার অবদানের জন্য ১৯৯৬ সালে তাকে ফ্রান্স সরকার তাকে লেজিওঁ দনর সম্মাননায় ভূষিত করে।
জঁ ভিলাঁ-মারে ১৯১৩ সালের ১১ই ডিসেম্বর ফ্রান্সের শ্যর্বুর্গে জন্মগ্রহণ করেন। তার পিতা আলফ্রেদ এমানুয়েল ভিক্তর পল ভিলাঁ-মারে ছিলেন একজন ডাক্তার এবং মাতা মারি লুইস ভাসর। শৈশবে তিনি তার মাতা ও ভাইয়ের সাথে প্যারিস শহরে চলে যান। তার পিতার সাথে তার পরবর্তী সাক্ষাৎ হয়েছিল, যখন তার বয়স ৪৫। ২০ বছর বয়সে কয়েকটি চলচ্চিত্রে ছোট চরিত্রে অভিনয়ের সুযোগ পাওয়ার পূর্বে তিনি দুইবার নাট্য স্কুল থেকে প্রত্যাখ্যাত হন।
এ কে এম আবু তাহের

আবু তাহের মিয়া (আনু. ১৯৩২ - ২৩ সেপ্টেম্বর ২০০৪) ছিলেন একজন বাংলাদেশে শিল্পপতি, বাংলাদেশের প্রথম বেসকারী ব্যাংক ন্যাশনাল ব্যাংক লিমিটেড ব্যাংকের প্রতিষ্ঠাতা সদস্য, স্পন্সর ডিরেক্টর চেয়ারম্যান এবং ওরিয়ন লিমিটেড, ইউনিভার্সাল মেকানিক্যাল প্রাঃ লি ও মোহাম্মদ বসির এন্ড কোং-এর চেয়ারম্যান ও ব্যবস্থাপনা পরিচালক ছিলেন। তিনি একজন সমাজকর্মী ছিলেন।
উপজেলার আদ্রা ইউনিয়নের সোনাইমুড়ি গ্রামের হাজী ইমাম উদ্দিন পরিবারে জন্মগ্রহণ করেন।
১৯৯১ ও ১৯৯৬ (১৫ ফেব্রুয়ারি) ও ২০০১ সালে বিএনপি মনোনিত প্রার্থী হিসেবে তিনি কুমিল্লা-৭ আসন থেকে সংসদ সদস্য হিসেবে নির্বাচিত হন। তবে তিনি ১৯৯৬ সালের জুন মাসের ৭ম জাতীয় সংসদ নির্বাচনে পরাজিত হন।
তিনি ২০০৪ সালের ২৩ সেপ্টেম্বর মৃত্যুবরণ করেন।
নিউজবিউটর

নিউজবিউটর () একটি টেক্সট-ভিত্তিক ইউনিক্স-সদৃশ ব্যবস্থার জন্যে নির্মিত সংবাদ সংযোগকারী। প্রোগ্রামটি পাওয়ার ব্যবহারকারীদের লক্ষ্য করে নির্মিত, এবং "" হতে চাচ্ছে। এটি প্রধান ফিড ফরম্যাট যেমন আরএসএস এবং অ্যাটম সমর্থন করে এবং সাবস্ক্রিপশন তালিকা ওপিএমএল ফরম্যাটে ইনপুট-আউটপুট করতে পারে। নিউজবিউটর (পডবিউটর) পোডাকাস্ট ও সিনক্রোনাইজেশনও সমর্থন করে। ২০১৭ মোতাবেক, প্রকল্পটি আর রক্ষণাবেক্ষন করা হচ্ছে না; মূল উন্নয়নকারীরা ব্যবহারকারীদের নিউজবোটে স্থানান্তরিত হতে উপদেশ দিচ্ছেন।
"নিউজবিউটর" জার্মান "ওয়াইল্ডবিউটর" শব্দের দ্ব্যর্থক প্রয়োগ, যার দ্বারা শিকার জড়ো যে করে তাকে বোঝায়। ক্লিফোর্ড ওলফ, যিনি এ নামটি নিয়ে এসেছেন, তার মতে, 'পাথর যুগে মানুষ শিকার করতো ও নিজেদের খাবার জোগাড় করতো, এবং এখন তারা সংবাদ ও তথ্য খোঁজে ও সংগ্রহ করে।'
নিউজবিউটর পুরোপুরি কীবোর্ড দ্বারা নিয়ন্ত্রিত হয়, এবং এর ডিফল্ট কীবাইন্ডিং ভি-সদৃশ। প্রোগ্রামটি ২.২ সংস্করণ থেকে গুগল রিডারের সাথে সিনক্রোনাইজেশন সমর্থন করে, কিন্তু গুগল রিডারটির উন্নয়ন রহিত করার পর এ বৈশিষ্ট্যটি সরিয়ে নেয়া হয়। বিকল্পসমূহ যথা দ্যা ওল্ড রিডার ও নিউজব্লারের জন্যে সমর্থন আসে ২.৮ সংস্করণ থেকে।
নিউজবিউটারের বাহ্যরূপ ও কীবোর্ড শর্টকাট একটি একক টেক্সট ফাইল দ্বারা কনিফিগার করা হয়। 
২০১২ সালে আর্চ লিনাক্স ব্যবহারকারীদের মধ্যে সবচেয়ে জনপ্রিয় নিউজ রিডার হিসেবে নির্বাচিত হয়, এবং লিনাক্স জার্নাল কর্তৃক আয়োজিত সার্ভেতে ২০১৩ সালে "বেস্ট আরএসএস রিডার" বিষয়শ্রেণীতে ১.৮% ভোট পায়। প্রোগ্রামটি অনেক সময় ম্যাগাজিনের নিবন্ধ ও সফটওয়্যার তালিকায় কমান্ড-লাইন ইন্টারফেসের ক্ষমতা ও নমনীয়তা বোঝাতে আসে।
সোর্স ফাইল কম্পাইল করার পাশাপাশি, নিউজবিউটর ডেবিয়ান, উবুন্টু, জেন্টু, আর্চ লিনাক্স, স্ল্যাকওয়্যার, ফ্রিবিএসডি, ফেডোরা, ম্যানড্রিভাতে প্রিবিল্ট বাইনারি প্যাকেজ থেকে ইন্সটল করা যায়।
গ্নু প্রাইভেসি গার্ড

গ্নু প্রাইভেসি গার্ড (, গ্নুপিজি অথবা জিপিজি) একটি টেক্সট-ভিত্তিক ইউনিক্স-সদৃশ ব্যবস্থার জন্যে ক্রিপ্টোগ্রাফিক ফ্রি সফটওয়্যার স্যুট, যেটি আরএফসি ৪৮৮০ এর সাথে সামঞ্জস্যপূর্ণ।
গ্নুপিজি গ্নু প্রকল্পের একটি অংশ, এবং জার্মান সরকার থেকে বিশাল অঙ্কের অর্থায়ন পেয়েছে।
শামসুল ইসলাম

আ. ন. ম. শামসুল ইসলাম (জন্ম: ১ মার্চ ১৯৫৭) একজন বাংলাদেশী রাজনীতিবীদ ও সাবেক সংসদ সদস্য। তিনি বর্তমানে বাংলাদেশ শ্রমিক কল্যাণ ফেডারেশনের সভাপতির দায়িত্ব পালন করছেন। এছাড়াও তিনি বাংলাদেশ জামায়াতে ইসলামীর কেন্দ্রীয় নায়েবে আমীর হিসেবে দায়িত্ব পালন করেছেন। তিনি চট্টগ্রাম-১৪ (লোহাগাড়া-সাতকানিয়া) আসন থেকে ২০০৮ সালের নবম জাতীয় নির্বাচনে সংসদ সদস্য নির্বাচিত হয়েছিলেন। একই সাথে তিনি আন্তর্জাতিক ইসলামী বিশ্ববিদ্যালয় চট্টগ্রাম-এর বোর্ড অফ ট্রাস্টির চেয়ারম্যানের দায়িত্ব পালন করছেন।
শামসুল ইসলাম ১৯৫৭ সালের পহেলা মার্চ চট্টগ্রাম জেলার সাতকানিয়া উপজেলার বারদোনা গ্রামে জন্মগ্রহণ করেন। তার পিতার নাম মোহাম্মদ আলী মিঞা এবং মাতার নাম হাফেজা আমেনা খাতুন। মোহাম্মদ আলী মিঞা পেশায় একজন সরকারী কর্মকর্তা ছিলেন। তার মাতা আমেনা খাতুন ছিলেন ইসলামী গ্রন্থ আল-কুরআনের একজন হাফেজা।
শামসুল ইসলাম ছাত্রজীবন থেকেই রাজনীতির সাথে সম্পৃক্ত হন। ১৯৭৮ সালের এপ্রিল মাসে বাংলাদেশ ইসলামী ছাত্রশিবির চট্টগ্রাম দক্ষিণ জেলার সভাপতি মনোনীত হন। ১৯৮১ সালের অক্টোবর হতে ১৯৮৫ সালের সেপ্টেম্বর পর্যন্ত চট্টগ্রাম বিশ্ববিদ্যালয়ের সভাপতির দায়িত্ব পালন করেন। ১৯৮৫ সালের অক্টোবরে বাংলাদেশ ইসলামী ছাত্র শিবিরের সেক্রেটারী জেনারেল মনোনীত হন। ০২ বছর সেক্রেটারী জেনারেলের দায়িত্ব পালনের পর ১৯৮৭ সালের অক্টোবরে তিনি ছাত্র শিবিরের কেন্দ্রীয় সভাপতি নির্বাচিত হন। তিনি ১৯৮৬-৯০ সালে স্বৈরাচার বিরোধী আন্দোলনে বিশেষ ভূমিকা রাখেন। ১৯৮৮ সালে ঢাকা বিশ্ববিদ্যালয় কেন্দ্রীয় ছাত্র সংসদ (ডাকসু) এর সহ-সভাপতি (ভি.পি.) পদে নির্বাচনে অংশগ্রহণ করে পরাজিত হন।
শামসুল ইসলাম ১৯৮৯ সালে জামায়াতে ইসলামীর সাথে সক্রিয়ভাবে সম্পৃক্ত হন। ১৯৯০ সালের এপ্রিল থেকে চট্টগ্রাম মহানগরী জামায়াতের সাংগঠনিক সম্পাদকের দায়িত্ব পালন করেন। ১৯৯৩ সালে তিনি চট্টগ্রাম মহানগরী জামায়াতের সেক্রেটারী মনোনীত হন। ১৯৯৯ সালে তিনি গ্রেপ্তার হন এবং দীর্ঘদিন কারাবরণ করেন। ২০০০ সালে চট্টগ্রাম মহানগরী জামায়াতের আমীর নির্বাচিত হন। তিনি একই বছরে চট্টগ্রাম মহানগর চার দলীয় জোটের যুগ্ম আহবায়ক নিযুক্ত হন। ২০০১ সালে চার দলীয় জোট আমলে চট্টগ্রাম উন্নয়ন কর্তৃপক্ষ (সি.ডি.এ.)-র সদস্য মনোনীত হন। ২০১৬ সালের ডিসেম্বর পর্যন্ত দীর্ঘ ১৬ বছর চট্টগ্রাম মহানগরী জামায়াতের আমীরের দায়িত্ব শেষ করার পর ২০১৭ সালের ০১ জানুয়ারী শামসুল ইসলাম বাংলাদেশ জামায়াতে ইসলামীর কেন্দ্রীয় নায়েবে আমীর নিযুক্ত হন।
শামসুল ইসলাম ২০০৮ সালের ২৯ ডিসেম্বর অনুষ্ঠিত নবম জাতীয় সংসদ নির্বাচনে বাংলাদেশ জামায়াতে ইসলামী মনোনীত প্রার্থী হিসেবে চট্টগ্রাম-১৪ (সাতকানিয়া-লোহাগাড়া) সংসদীয় আসনে নির্বাচন করে সংসদ সদস্য নির্বাচিত হন। তিনি পরিকল্পনা মন্ত্রণালয় সম্পর্কিত সংসদীয় স্থায়ী কমিটির সদস্য মনোনীত হন।
২০১৮ সালের ৩০ ডিসেম্বর অনুষ্ঠিতব্য জাতীয় সংসদ নির্বাচনে চট্টগ্রাম-১৫ (সাতকানিয়া-লোহাগাড়া) সংসদীয় আসনে তিনি বিএনপির প্রার্থী হিসেবে মনোনীত হন
শামসুল ইসলাম আন্তর্জাতিক ইসলামি বিশ্ববিদ্যালয়, চট্টগ্রাম ট্রাস্টি বোর্ডের চেয়ারম্যান ও বর্তমানে চট্টগ্রাম ইন্টারন্যাশনাল মেডিকেল কলেজ ও হাসপাতালের ট্রাস্টি বোর্ডের সিনিয়র সহ-সভাপতির দায়িত্ব পালন করছেন।
তিনি পরপর তিনবার কারাবরণ করেন।